text:
Martin Luther King
Martin Luther King, junior (* ils 15 da schaner 1929 ad Atlanta, Georgia; † ils 4 d’avrigl 1968 a Memphis, Tennessee) è stà in preditgant baptist e defensur dals dretgs civils dals Stadis Unids da l’America. Sin l’entir mund vala el sco in dals pli impurtants represchentants cunter la supressiun sociala ed il rassissem. En ils Stadis Unids da l’America è el stà circa durant ils onns 1955 fin 1965 il pli enconuschent pledader dal moviment american per ils dretgs da burgais (Civil Rights Movement). Sco med cunter la politica da la Racial Segregation (separaziun da las razzas) en ils stadis dal sid da l’USA propagava el da betg far obedientscha ed è sez sa participà ad acziuns correspundentas. Oravant tut pervi da l’engaschi e l’influenza da King è il Civil Rights Movement daventà in moviment da massa. Quest moviment ha la fin finala chaschunà l’aboliziun da la separaziun da las razzas e la realisaziun dal dretg da votar senza restricziun per la populaziun da pel naira en ils stadis dal sid da l’USA. Sco recumpensa per ses engaschament per la gistadad sociala ha King retschavì l’onn 1964 il Premi Nobel per la pasch.
King ch’ha adina pregià cunter la violenza è vegnì attatgà trais giadas corporalmain, ha survivì almain in attentat cun bumbas ed è vegnì arrestà dal 1955 fin il 1968 dapli che 30 giadas. Ils 4 d’avrigl 1968 è el vegnì assassinà a Memphis, Tennesse.
Cuntegn
- 1 Vita
- 1.1 Famiglia ed uffanza
- 1.2 Educaziun, furmaziun ed influenzas
- 1.3 Emprims success – Montgomery
- 1.4 Emprim nunsuccess – Albany
- 1.5 Birmingham – «metropola da la separaziun da las razzas» (King)
- 1.6 Washington, Premi Nobel per la pasch
- 1.7 Selma
- 1.8 Revoltas violentas en l’entir pajais – emprovas senza violenza a Chicago
- 1.9 Guerra dal Vietnam
- 2 Attentat
- 3 King ed il FBI
- 4 Intschertezza davart l’autur da la dissertaziun da King
- 5 Necrolog e reputaziun
- 6 L’impurtanza da King entaifer il moviment dals dretgs da burgais en l’USA
- 7 Ovras
- 8 Annotaziuns
- 9 Litteratura
- 10 Filmografia
- 11 Colliaziuns
Vita[modifitgar | modifitgar il code]
Famiglia ed uffanza[modifitgar | modifitgar il code]
King è naschì sco figl da la scolasta Alberta Christine Williams King (1904–1974) e dal segund preditgant baptist en la plaiv d’Ebenez, Martin Luther King senior (1899–1984). Avant sia lavur sco preditgant è ses bab tranter auter stà gidanter en ina garascha d’autos e pumpier tar ina societad da viafier. King senior ha prendì suenter ses diplom en ina scola da la saira ed era gia avant la naschientscha da King junior president da l’organisaziun per ils dretgs dals burgais cun il num National Association for the Advancement of Colored People (NAACP) ad Atlanta.
Il tat da la vart da la mamma da King junior, Williams (* 1863), è stà in figl da sclavs ed è entrà l’onn 1894 en la plaiv d’Ebenez. A questa plaiv han fatg part tut las suandantas generaziuns. James King, il tat da la vart dal bab, aveva lavurà sin plantaschas da mangola a Stockbridge, var 20 kilometers davent d’Atlanta. Il num Martin Luther è stà per il bab e pli tard era per il figl expressiun d’in profund sentiment religius. A l’entschatta aveva il bab da King dentant num Michael King ed el sez Michael King, junior. En onur da Martin Luther ha il bab midà omadus nums l’onn 1934 suenter in viadi en Europa ch’als aveva tranter auter manà en Germania.[1] Ensemen cun ses geniturs ha King vivì fin l’onn 1941 en l’Auburn Avenue 501, ina via nua che bunamain mo umans da pel naira bainstants vivevan.
Sco tut ils nairs è er King junior vegnì discriminà pervi da la separaziun da las razzas ch’existiva da quel temp en ils stadis dal sid da l’USA. Tut ils secturs da la vita da mintgadi eran separads en nair ed alv: scolas, baselgias, bajetgs publics, bus e trens, perfin tualettas e lavandins. Gia baud ha King resentì ina tala segregaziun sco gronda malgistadad, oravant tut pervi da l’influenza da l’educaziun da ses bab. En la vegliadetgna da 14 onns è el viagià d’Atlanta a Dublin, Georgia, ha prendì part ad ina concurrenza d’oraturs e gudagnà quella. Gia da quel temp è King s’engaschà publicamain per la desegregaziun sco er per in rinforzament da l’USA sco naziun:
- «Nus na pudain betg esser ina democrazia sclerida, sche grondas parts da la populaziun vegnan ignoradas. Nus na pudain betg esser ina ferma naziun, sch’in dieschavel da la populaziun è nutrì mal ed è malsaun pervi da bacils che na fan nagina differenza tranter nairs ed alvs.» [2]
Ils 18 da zercladur 1953 ha King maridà Coretta Scott Williams. Els èn vegnids spusads dal bab da King en la chasa paterna dad ella a Marion, Alabama. King e Scott han gì ensemen quatter uffants:
- Yolanda Denise (* ils 17 da november 1955, Montgomery, Alabama; † ils 15 da matg 2007, Santa Monica, California)
- Martin Luther III (* ils 23 d’october 1957, Montgomery, Alabama)
- Dexter Scott (* ils 30 da schaner 1961, Atlanta, Georgia)
- Bernice Albertine (* ils 28 da mars 1963, Atlanta, Georgia)
Tut ils quatter uffants èn s’engaschads respectivamain s’engaschan anc adina sco lur bab per ils dretgs dals burgais, era sche lur pleds e lur texts publitgads sa differenzieschan tematicamain in da l’auter. Coretta Scott, la dunna da King, è morta ils 30 da schaner 2006 en la vegliadetgna da 78 onns a Rosarito Beach, Mexico.
Educaziun, furmaziun ed influenzas[modifitgar | modifitgar il code]
L’emprima experientscha negativa en connex cun la separaziun da las razzas ha King stuì far gia il cumenzament da la scola primara. Ses pli grond ami d’avant il temp da scola è stà in mattatsch da pel alva da la vischinanza. Cur che omadus èn vegnids scolarisads, n’han els betg pudì frequentar la medema scola. Da quel di davent na dastgava King era betg pli far termagls cun ses ami, perquai ch’el era da pel naira.[3] Ensemen cun sia sora Christine ha King frequentà la Younge Street Elementary School, nua ch’igl aveva sulettamain scolars da pel naira. King emprendeva tgunsch e suenter ch’el ha midà en la sisavla classa a la David T. Howard Colored Elementary School, ha el sursiglì in per classas ed ha la fin finala frequentà cun 13 onns la Booker T. Washington High School. La primavaira da l’onn 1944 ha King fatg cun success l’examen d’admissiun per il Morehouse College ed ha terminà la High School suenter l’indeschavla classa en la vegliadetgna da 15 onns.[3]
Cun 17 onns è King daventà gidanter-preditgant da ses bab en la plaiv baptista d’Ebenez ad Atlanta, Georgia. Là ha el frequentà a partir dals 20 da settember 1944 la suletta scol’auta per umans da pel naira en il sid, il Morehouse College, il qual el ha finì l’onn 1948 cun in Bachelor of Arts en sociologia. En il Morehouse College è Benjamin Mays, da quel temp president da la scola e defensur dals dretgs civils, stà in impurtant mentur per King. Er uschiglio ha King descrit l’atmosfera da la scola sco constructiva e per gronda part senza rassissem ed intoleranza visavi umans da pel naira.[4]
Malgrà sia profunda cardientscha na vuleva King atgnamain betg daventar preditgant suenter sia scolaziun. Cun occupar ils emprims plazs en concurrenzas da retorica aveva el numnadamain scuvrì il pledar sco in da ses gronds talents. Ses bab e ses professers han dentant pudì persvader el da frequentar il Crozer Theological Seminary a Chester, Pennsylvania, per studegiar teologia. Là ha King legì Platon, John Locke, Jean-Jacques Rousseau, Aristoteles, Henry David Thoreau e Walter Rauschenbusch. Quests auturs han influenzà el uschè ferm ch’el ha definì per sasez da nov las incumbensas e la responsabladad d’in preditgant:
- «Pregiar è per mai in process dual. D’ina vart stoss jau empruvar da midar l’olma da mintga singul, per che la societad possia sa midar. Da tschella vart stoss jau empruvar da midar la societad, per che mintga singula olma possia sa midar. Perquai stoss jau far patratgs davart la dischoccupaziun, davart slums e davart malsegirtads economicas.»[5]
Ultra da quai è King sa fatschentà profundamain cun differentas teorias da furmas da societads. El ha per exempel legì Karl Marx ch’ha influenzà el fitg ferm, e quai malgrà che King refusava per gronda part sias ideas:
- «Leger Marx ha persvadì mai che la vardad na saja betg da chattar en il marxissem, ma era betg en il chapitalissem tradiziunal. Tuttas duas furmas en vairas be a mesas. Or d’ina perspectiva istorica ha il chapitalissem survis la vardad da cooperar, ed il marxissem n’ha betg vis l’individualitad. Il chapitalissem dal 19avel tschientaner n’ha betg resguardà ils aspects socials da la vita, ed il marxissem ha survis e survesa che la vita è individuala e persunala. Il reginavel da Dieu n’è betg ina tesa per il collectiv e betg ina tesa per l’individual, mabain ina sintesa che unescha la vardad d’omaduas tesas.»[6]
Influenzà King ha er Mahatma Gandhi, en spezial ses success politic be cun pratitgar l’amur per il proxim e senza far diever da violenza. King ha ditg ina giada davart Gandhi:
- «En la persvasiun da Gandhi da betg duvrar violenza ma be amur per il proxim hai jau chattà la metoda per refurmas socialas che jau aveva tschertgà.»[7]
Pli tard ha King anc legì texts da Reinhold Niebuhr che crititgeschan il pacifissem. Quels n’han bain betg pudì midar si’idea da far resistenza senza violenza, han dentant influenzà ses maletg dal mund:
- «Entant che jau carteva anc vi dal bun da l’uman, m’ha Niebuhr mussà era ses potenzial per il nausch. Ultra da quai m’ha el era gidà da vesair la cumplexitad da la societad umana e dal nausch collectiv che tschorventa.»[8]
Il matg 1951 ha King terminà ses studi cun in Bachelor of Divinity en teologia. Per il temp suenter ses studi ha el gì pliras offertas, n’ha dentant betg tschernì la via simpla, mabain è sa decidì per ina plazza sco preditgant en il sid dal pajais. Uschia è el daventà l’onn suenter preditgant da la Dexter Avenue Baptist Church a Montgomery, Alabama.
Durant quel temp ha King scrit a la Boston University a Massachusetts ses doctorat cun il titel A Comparison of the Conceptions of God in the Thinking of Paul Tillich and Henry Nelson Wieman. L’onn 1955 ha el survegnì per quella lavur il Doctor of Philosophy. L’onn 1991 è vegnì enconuschent che parts da la lavur sajan plagiats (mira sutvart).[9]
Emprims success – Montgomery[modifitgar | modifitgar il code]
Stgars in terz da la populaziun da Montgomery, ina citad en il sid da l’USA, era da pel naira e lavurava per gronda part sco famegls u sco emploiads da chasa. Il prim da december 1955 è vegnida arrestada la defensura dals dretgs da burgais Rosa Parks, perquai ch’ella ha refusà en in bus da dar liber ses sez per in um da pel alva. Questa arrestaziun ha effectuà in grond moviment da solidarisaziun entaifer la populaziun da pel naira. Igl è vegnì proclamà il boicot da tut ils bus da la citad, il Montgomery Bus Boycott, cun il qual ins ha vulì exemplifitgar quant ferm ch’ils alvs dependevan economicamain dals nairs, e quant paucs dretgs ch’els avevan persuenter. King ch’era da quel temp cun 26 onns novarrivà en la citad è vegnì nominà sco manader dal comité Montgomery Improvement Association che dueva coordinar l’acziun. El era per gronda part anc nunenconuschent e n’aveva tras quai quasi nagins inimis, ni tar la populaziun alva ni tar la populaziun naira. King è vegnì cusseglià dal defensur dals dretgs da burgais ed omosexual engaschà Bayard Rustin sin tge moda transfurmar las teorias senza violenza da Gandhi. Il boicot ha cuzzà 381 dis ed ha sveglià l’interess fin a l’exteriur. I na deva betg be in consentiment verbal, mabain era in sustegn finanzial per la populaziun naira da la citad, uschia per exempel da la National Association for the Advancement of Colored People (NAACP).
La resistenza senza violenza è ida a fin l’onn 1956 cun il success che la Dretgira suprema ha scumandà mintga sort da separaziun da las razzas en ils bus da la citad da Montgomery. Il Montgomery Bus Boycott è stà in grond success per la resistenza senza violenza ed ils merits da King han chaschunà ch’el è vegnì elegì l’onn 1957 sco president da la Southern Christian Leadership Conference (SCLC). Ils proxims onns è King viagià millis da kilometers tras il sid da l’USA ed ha propagà vehementamain da defender ils dretgs da burgais senza violenza, dentant nunindulgentamain. L’onn 1957 ha King tegnì 208 pleds e scrit ses emprim cudesch Stride Toward Freedom: The Montgomery Story. Grazia al success dal boicot è daventà il moviment dals dretgs burgais senza violenza (en l’USA Civil Rights Movement) adina pli impurtant. Cun il temp aveva quel er adina dapli commembers alvs.
L’onn 1960 ha King desditg sia plazza sco preditgant a Montgomery per parter cun ses bab la lavur a la plaiv baptista d’Ebenez ad Atlanta. Cunquai ch’el aveva ussa in auter post, aveva el dapli temp per sa participar al moviment dals dretgs da burgais. King ha era gì da cumbatter cunter sentenzias da la giustia dispitaivlas. Uschia è el vegnì sentenzià a sis mais lavur sfurzada a Reidsville, Florida, perquai ch’el aveva tralaschà d’annunziar en il nov lieu ses permiss dad ir cun auto, cur ch’el aveva midà ses domicil da Montgomery ad Atlanta. Durant quest temp è King vegnì onurà da l’Universitad da New York cun ina distincziun per sia lavur cunter la separaziun da las razzas. King è sin quai sgulà da Florida a New York, ha retschavì la distincziun ed è alura puspè turnà enavos en la praschun a Reidsville. En vista a quai ha John F. Kennedy, da quel temp candidat democratic per la presidenza dals Stadis Unids da l’America, mess a disposiziun a la famiglia da King ses agid. El è sa mess en contact cun in derschader e King è vegnì liber cunter ina cauziun. Paucs dis pli tard è Kennedy vegnì elegì cun 100 000 vuschs maioritad sco president. Coretta Scott King ha scrit pli tard en si’autobiografia che quest’intervenziun haja pussibilità a Kennedy da gudagnar l’elecziun.
Emprim nunsuccess – Albany[modifitgar | modifitgar il code]
Ils 15 da december 1961 è King sgulà ad Albany, Georgia. Là avevan da quel temp lieu ils uschenumnads Freedom Rides: protests pauc organisads e senza violenza da pitschnas gruppas cunter la separaziun da las razzas en la publicitad. In di suenter si’arrivada ha King demonstrà senza lubientscha ensemen cun 600 persunas ad Albany. Questa gruppa è vegnida circumdada da la polizia ed arrestada senza violenza. A partir da quel di fin l’onn 1962 èsi adina puspè vegnì a protests e revoltas betg lubidas ad Albany, dentant senza avair vairs success. Quest’emprova vegn valitada generalmain sco nunsuccess.
Pervia da la grond’influenza da King è l’agir senza violenza restada per il mument l’unica pussaivladad per manar natiers midadas. L’entschatta dals onns 1960 è en pli We Shall Overcome daventà l’imni dal moviment dals dretgs da burgais.
Birmingham – «metropola da la separaziun da las razzas» (King)[modifitgar | modifitgar il code]
King ha tschertgà motivs per il nunsuccess da las acziuns ad Albany ed è vegnì a la conclusiun che quels sajan da chattar en la preparaziun ed en l’organisaziun manglusa. Ensemen cun Ralph Abernathy ch’era per el in grond sustegn e cun autras persunas ch’eran da la medema opiniun ha el tschertgà novas finamiras ed è sa decidì per Birmingham. Alura han els fatg in plan concret per sfurzar u per metter sut pressiun ils pussants da sa tegnair vi d’ina egualitad che sa basa sin la lescha. L’emprim è s’unida l’organisaziun locala Alabama Christian Movement for Human Rights manada da reverend Fred Shuttlesworth («ins sto esser pront da murir avant ch’ins po propi entschaiver a viver») cun l’organisaziun da King. Per concentrar tut las forzas sin ina finamira duevan vegnir bloccads sulettamain ils Lunch Counters (pitschens locals da snack en gronds negozis previs be per alvs) cun protests da seser paschaivels. Plinavant han ins previs in boicot dals negozis manads da persunas da fatschenta alvas. En ils centers da l’Alabama Christian Movement for Human Rights èn vegnids instruids per quai 250 voluntaris en las metodas da resistenza senza violenza. Ultra da quai ha il musicist da New York Harry Belafonte sustegnì ils protests da King cun rimnar daners tar persunas da pel naira bainstantas.
Ils 3 d’avrigl 1963 han 30 voluntaris cumenzà cun ils protests da seser. Quests protests han cuntinuà di per di e la saira devi per quels che protestavan inscunters en baselgias cun King. Là fascheva el pleds ed empruvava da motivar ils demonstrants. Oravant tut pervi da quests inscunters è il protest vegnì adina pli ferm, e quai malgrà ch’i deva da la vart dals nairs era vuschs criticas. Ellas eran da l’opiniun ch’ils protests vegnian il fallà mument e ch’els disturbian la ruassaivladad.
Sco reacziun sin ils protests è King vegnì arrestà e serrà en la praschun da Birmingham, nua ch’igl era scumandà ad el d’avair contacts vers anora. Quest scumond è dentant vegnì annullà tras l’intervenziun da president Kennedy. Durant quest temp ha King scrit l’enconuschenta ‹Brev or da la praschun da Birmingham›, sia resposta sin criticas da spirituals alvs da Birmingham. Questas acziuns han promovì supplementarmain la popularitad dal preditgant. King è vegnì relaschà suenter otg dis or da la praschun. Entant aveva el gì l’idea decisiva: el ha proponì d’includer er uffants e giuvenils en il protest. Sin quai hai dà ils 2 da matg 1963 varga 1000 arrestaziuns, e da la vart da la polizia han ins il di suenter per l’emprima giada fatg diever da violenza massiva. Ils 4 da matg ha l’organisaziun enturn King laschà squitschar en l’entir pajais maletgs per scurlattar or da la sien la publicitad cun mussar las dimensiuns da la brutalitad. Questa acziun n’ha dentant betg gì in’influenza sin ils protests e la violenza.
Sco reacziun sin questas revoltas ha president Kennedy tramess in referent dal Ministeri da la giustia a Birmingham per instradar dascusamain e parallelamain als protests tractativas tranter ils manaders da la demonstraziun d’ina vart e las persunas pussantas da fatschenta sco er il Senior Citizens Committee da tschella vart. Grazia a la pressiun da las demonstraziuns permanentas han ins cuntanschì ils 10 da matg ina cunvegna. Quella pretendeva tranter auter che l’egualitad duaja vegnir promovida da la vart uffiziala e che demonstrants puspè vegnids libers duajan retschaiver agid.
In di pli tard èn vegnids commess sin King e ses frar giuven Alfred Daniel dus attentats cun bumbas, dentant senza ch’insatgi fiss vegnì blessà. Ils delinquents derivavan pli probablamain dal Ku-Klux-Klan è n’èn mai vegnids arrestads. Ultra da quai hai anc dà autras revoltas, durant las qualas 50 persunas èn vegnidas blessadas. Kennedy ha tramess 3000 schuldads en la regiun da crisa dal stadi. Sin quai è la situaziun sa quietada.
Numerus mazzaments da defensurs dals dretgs da burgais da pel naira ed alva en il sid da l’USA han adina puspè commovì la publicitad. Da numnar èn qua oravant tut trais eveniments: il mazzament da Medgar Evers, in defensur dals dretgs da burgais nair da Mississippi, il zercladur 1963; in attentat da bumbas sin la 16th Street Baptist Church a Birmingham il settember 1963, nua che quatter mattatschas han pers la vita; ed il rapinament e mazzament da trais defensurs dals dretgs da burgais la primavaira da l’onn 1964 a Mississippi. Ina rolla pauc gloriusa tar quests ed auters mazzaments ha gì l’associaziun secreta rassistica, il Ku-Klux-Klan. Tranter ses commembers sa chattavan era policists dals stadis dal sid.
Washington, Premi Nobel per la pasch[modifitgar | modifitgar il code]
Durant quest temp da cumbat ha ina gronda part da la populaziun naira sviluppà ina nova conscienza da sasez. La nova mentalitad renconuscheva la derivanza africana e viveva la cultura dal continent d’origin. Quai ha dentant provocà tar parts da la populaziun naira in naziunalissem nair che na correspundeva betg al siemi da King d’ina convivenza paschaivla tranter tut ils Americans. Dal rest sa defendeva blera glieud da colur adina pli fitg cunter ingiurias sco la denominaziun disfamanta Jim Crow. Il temp per grondas midadas pareva arrivà.
March on Washington for Jobs and Freedom[modifitgar | modifitgar il code]
Sco reacziun sin las demonstraziuns cuntinuantas ha president Kennedy suttamess ils 19 da zercladur 1963 al Congress da l’USA in project da lescha per l’egualitad da las razzas cun vigur en tut il pajais. La stad 1963 è vegnì demonstrà entaifer quatter mais en 196 citads 841 giadas. Ils 22 da fanadur èn ils manaders dals differents moviments dals nairs sa scuntrads cun il president en la Chas’Alva. Kennedy ha empruvà da persvader King e ses cumbattants ch’il March on Washington for Jobs and Freedom planisà na saja betg ideal en vista al project da lescha. Ma King ha vulì far la demonstraziun sco planisà. Il marsch en la chapitala dueva anc ina giada sensibilisar las massas per ils problems dals nairs e muventar politichers conservativs da sa mussar conciliants.
Ils 28 d’avust 1963 han pli che 250 000 persunas demonstrà paschaivlamain, tranter quels 60 000 alvs e sper King sis auters manaders dals nairs. La demonstraziun aveva la finamira da sustegnair il project da lescha per ils dretgs da burgais da president Kennedy. Qua ha King fatg ses pli enconuschent pled I Have a Dream. Suenter il Marsch a Washington ha il schef dal FBI Hoover cumenzà a survegliar intensivamain King ed auters defensurs dals dretgs da burgais.
Publicaziun da la lescha per l’aboliziun da la separaziun da las razzas, Premi Nobel per la pasch[modifitgar | modifitgar il code]
Il mazzament da Kennedy ils 22 da november 1963 è stà in eveniment decisiv per il moviment dals dretgs da burgais. Il successur da Kennedy, president Lyndon B. Johnson, ha procurà ch’i vegnia proclamà ils 19 da zercladur 1964 la lescha statala ch’ha abolì la separaziun da las razzas. Ordavant eran 19 senaturs sa stentads da retardar la decisiun davart la lescha tras filibusterissem (pleds senz’interrupziun) e tras l’emprova da gudagnar il davos mument ina maioritad encunter la lescha. Suenter la decisiun positiva han ils guvernaturs d’Alabama, George Wallace, e da Mississippi, Paul Johnson, refusà d’acceptar e da realisar la lescha.
L’onn 1964 ha Martin Luther King retschavì il Premi Nobel per la pasch en la valur da 54 000 $. L’entira summa ha el sponsurà ad in fond da ses moviment. La gasetta americana Time ha declerà il defensur dals dretgs da burgais sco ‹um da l’onn 1964›.
Selma[modifitgar | modifitgar il code]
En la pitschna citad Selma sper Montgomery ha King empruvà il 1965 da cuntanscher che persunas nairas hajan admissiun a las glistas da votar senza nagina restricziun. Da quel temp stuevan anc vegnir respundidas correctamain dumondas concernent l’istorgia u la constituziun americana avant ch’in nair pudeva votar.
L’emprim ha King organisà plirs marschs sin il tribunal da Selma, schebain che la polizia sut scherif Jim Clark schliava las demonstraziuns ed arrestava blers dals demonstrants. Suenter ch’in policist ha sajettà il taglialaina nair Jimmy Jackson, è King sa decidì d’organisar ina gronda demonstraziun en direcziun da Montgomery, la chapitala d’Alabama. Entant ch’ils emprims dus da trais marschs eran vegnids sparpagliads da la polizia davos il cunfin da la citad, ha il terz marsch (protegì da truppas dal stadi che president Johnson aveva tramess) gì il matg 1965 il success giavischà. Dentant èn vegnids mazzads trais umans durant quest marsch, tranter els in spiritual.
Revoltas violentas en l’entir pajais – emprovas senza violenza a Chicago[modifitgar | modifitgar il code]
Malgrà tut las leschas e sentenzias giudizialas existivan il rassissem e la malgistadad sociala anc adina. Perquai èn sa furmadas gruppaziuns radicalas entaifer il moviment dals dretgs da burgais. Ellas vegnivan represchentadas oravant tut dals Black Muslims cun lur manader carismatic Malcolm X e da la Black Panther Party. Questas duas gruppaziuns ch’eran avertas per violenza eran preschentas oravant tut en las grondas citads dal nord ed en California, nua che las ideas nunviolentas da King avevan fadia da prosperar. Sco motivs vegnan savens numnads il pli grond dumber da nairs en ils ‹ghettos› da las citads grondas e la cumplaina mancanza da perspectivas per il futur. Entant ch’ils nairs dal sid avevan savens la speranza paradoxa da pudair mitschar en il nord pli ‹gist›, na devi en il nord naginas alternativas.
Ils 11 d’avust 1965 ha cumenzà a Watts, in quartier d’abitar en il sid da Los Angeles, California, ina revolta da nairs betg planisada. Tranter auter èn er vegnidas demolidas fatschentas da possessurs alvs. Autras citads èn suandadas a quest exempel, schebain cun acts da violenza pli pauc dramatics.
En vista a quests acts da violenza ha King vulì accelerar er en il nord l’idea da revoltas senza violenza ed ha fatg in’emprova a Chicago. Qua aveva el dentant da cumbatter cunter l’opposiziun da manaders d’organisaziuns da nairs localas che na vulevan betg che King s’intermettia en lur affars. En las metropolas en il nord da l’USA eran ils problems principals ils fits-chasa sproporziunadamain auts e l’equipament manglus en las scolas per la populaziun naira. Tras in boicot da prender a fit e demonstraziuns duevan ils politichers responsabels vegnir sfurzads d’intervegnir. Ils 10 da fanadur 1966 èsi vegnì ad in marsch da passa 45 000 persunas en direcziun da la chasa-cumin da Chicago. Ussa han ins tschentà pretensiuns concretas: dublegiar il budget per las scolas, meglras colliaziuns dal traffic public per ils ‹ghettos› sco era novs quartiers cun fits pli bass.
Igl èn suandadas anc bleras autras demonstraziuns fin ch’ins è s’unì sin in program da nov puncts. Quel na ha dentant gì quasi naginas consequenzas. Tar ina da quellas demonstraziuns è King vegnì blessà ils 31 da fanadur cun in quadrel da crap vi dal chau. Er il boicot da prender a fit n’ha betg chaschunà ina midada tar ils possessurs d’abitaziuns ed ils fits èn restads auts.
Marsch a Jackson[modifitgar | modifitgar il code]
L’onn 1966 ha gì lieu in marsch da 350 kilometers lunghezza da Memphis, Tennessee, a Jackson, la chapitala dal stadi da Mississipi. L’emprim absolvent da pel naira da l’Universitad da Mississipi, James Meredith, è vegnì sajettà durant quest marsch ed ins ha planisà da cuntinuar il marsch en onur dad el. Cun las demonstraziuns, a las qualas var 15 000 persunas èn sa participadas, han ins vulì protestar per in’applicaziun pli consequenta dal Civil Rights Act da l’onn 1964.
Durant il marsch era avant maun ina gronda prontadad da duvrar violenza. Ils manaders da las organisaziuns han discussiunà intensivamain davart la dumonda d’agir cun u senza violenza. En in pled ha Stokely Carmichael preschentà per l’emprima giada il program da Black Power cun accents pli violents e naziunalistics che King.
Mez avrigl 1967 ha King manà ina demonstraziun da passa 200 000 persunas tras New York City. L’october 1967 è el sgulà a Birmingham, nua ch’el stueva anc prestar in chasti d’arrest da 5 dis pervi d’ina sentenzia da pli baud.
Guerra dal Vietnam[modifitgar | modifitgar il code]
A partir da l’onn 1966 è King s’exprimì adina pli ferm cunter la Guerra dal Vietnam, quai che n’ha betg plaschì a tut ils commembers da l’organisaziun da King. Sco blers Americans da pel alva eran era grondas parts da la populaziun naira per la guerra, plinavant na devi strusch sustegn dals sindicats per la tenuta critica da King. Blers defensurs dals dretgs da burgais han temì che lur moviment vegnia pli flaivel sch’insatgi s’engaschia cunter la guerra. Els avevan tema che president Johnson na vegnia en l’avegnir betg pli a metter a disposiziun ils meds necessaris per il moviment. Dapi l’argumentaziun cunter la guerra èn plinavant las donaziuns sa sminuidas a moda rapida. Ma King n’ha betg sa laschà irritar. A partir da quest mument ha el applitgà la via senza violenza ch’el aveva tschernì betg mo en connex cun la separaziun da las razzas en il sid, mabain er cun la finamira da cumbatter la paupradad e la guerra. King ha savens argumentà ch’ins pudessi schliar gronds problems socials cun tut las milliardas dollars che vegnian investidas en la guerra. Cun questa argumentaziun empruvava el da cuntanscher meglras cundiziuns da viver per tut ils umans dischavantagiads; en il center stevan dentant anc adina ils umans da pel naira.
Tras quest engaschament pli vast è King daventà ina persona non grata en la Chas’Alva ed oravant tut tar il FBI sut la direcziun da Hoover. La collavuraziun cun il moviment cunter la guerra e ses manaders alvs ha gì adina pli blers critichers. Quels èn era sa fatgs udir cura che King ha annunzià da vulair organisar l’onn 1968 in Poor People’s March en direcziun da Washington. Cun quest marsch vuleva King render danovamain attent che ses engaschament giaja er a favur dad autras minoritads en il pajais.
Attentat[modifitgar | modifitgar il code]
Sco preparaziun per il Poor People’s March è King sa decidì da demonstrar l’emprim a Memphis, Tennessee, e da s’engaschar anc ina giada per l’egualitad sociala da tuts. Plinavant pudev’ins interpretar la visita a Memphis sco ina sort test per eruir quant ferm che las massas vegnian a reagir sin el.
Ils 3 d’avrigl 1968 ha King formulà en ina da sias allocuziuns ils famus pleds I’ve been to the mountaintop. Questa formulaziun po vegnir chapida sco allusiun a l’inscunter da Moses cun Dieu sin la muntogna Horeb, suenter la quala Moses ha ditg ch’el haja vis la Terra empermessa (original: Promised Land). King ha exprimì sia persvasiun ch’il pievel nair vegnia a cuntanscher la Terra empermessa, cumbain ch’el sez na possia forsa betg arrivar là. Blers han interpretà questa frasa sco in presentiment profetic da si’atgna mort. King ha anc discurrì ina giada cun ils demonstrants per als persvader da far resistenza senza violenza ed ha fixà ils 8 d’avrigl sco nov termin per la demonstraziun. Ma i dueva vegnir auter: ils 4 d’avrigl 1968 a las 18:01 è King vegnì sajettà sin il balcun dal Lorraine Motel.
Consequenzas[modifitgar | modifitgar il code]
Suenter il mazzament da King hai dà tumults en passa 100 citads da l’USA ch’han chaschunà 39 morts, 2000 blessads e 10 000 arrestads; en spezial Washington D.C. è stà pertutgà da tumults da gronda vehemenza.
Ils 8 d’avrigl 1968 ha Coretta Scott King manà enstagl da ses um il marsch da protest tras Memphis. Var 35 000 persunas èn sa participadas paschaivlamain. President Johnson ha empermess en in pled d’instradar anc quest di in program d’agid extendì per la populaziun naira. Cunquai che la situaziun suenter la mort da King è però sa normalisada vaira svelt, è il program l’emprim vegnì suspendì e la fin finala abolì dal tuttafatg. Pli tard ha il Congress dentant approvà ina lescha per l’egualitad dals pretschs per prender a fit e da l’acquist da proprietads d’abitar.
Sepultura[modifitgar | modifitgar il code]
Martin Luther King junior è vegnì sepulì ils 9 d’avrigl 1968. 50 000 persunas èn stadas preschentas[3] ad Atlanta sin il South View Cemetery, in santeri per nairs. Sin ses crap da fossa èn engravads ils ultims pleds da sia famusa allocuziun I have a dream: «Free at last! Free at last! Thank God Almighty, I’m free at last!» («Finalmain liber! Finalmain liber! Grazia a Dieu il Tutpussant, jau sun finalmain liber!»).
Ad in cult divin da funeral en la baselgia nua ch’el era stà activ sco preditgant, èn sa participads blers prominents sco per exempel il vicepresident da quel temp Hubert H. Humphrey, Robert Kennedy, Richard Nixon e Nelson Rockefeller.
Examinaziun criminalistica e teorias da conspiraziun[modifitgar | modifitgar il code]
En in local visavi al motel han ins chattà l’arma cun la quala ins aveva probablamain sajettà King. Sin l’arma han ins chattà improntas dals dets da James Earl Ray, in rassist persvadì ch’era prechastià pliras giadas. El ha confessà ses delict ed è vegnì sentenzià resguardond ses confess mitigiant a 99 onns praschun. Paucs dis pli tard ha el dentant revocà ses confess.
Dapi l’attentat n’èn las famas davart ina conspiraziun instradada da la regenza americana, oravant tut dal FBI, mai tschessadas. Retschertgas dal Ministeri da giustia, da la Chombra dals represchentants e da la procura publica èn dentant adina vegnidas al resultat che Ray saja il culpant e ch’i na saja betg pussaivel da sclerir, sch’el haja gì sustegn u betg. Duas ulteriuras retschertgas ballisticas fatgas independentamain ina da l’autra pretendan dentant ch’i na possia ni vegnir demussà stringentamain che l’arma chattada saja per propi l’arma ch’ha chaschunà il mazzament ni ch’il delinquent saja stà Ray.
L’onn 1999 èn ils giuraders vegnids perina en in process civil che l’attentat sin King saja stà in cumplot tranter commembers da la mafia e la regenza americana. In’ulteriura retschertga manada tras dal Ministeri da giustia sur in onn e mez ha dentant refusà l’onn 2000 ils resultats dal process civil, damai ch’els sa basian be sin ils rapports da perditgas cun pregiudizis. I sajan bain avant maun nagins mussaments concrets per in cumplot, ma i na sajan er betg scleridas tut las irregularitads.
King ed il FBI[modifitgar | modifitgar il code]
Cun il FBI, l’autoritad principala dal Ministeri da giustia da l’America, ha King gì ina relaziun ostila vicendaivla. Oravant tut il schef dal FBI da quel temp, J. Edgar Hoover, aveva fermas antipatias cunter il defensur dals dretgs da burgais. A partir da l’onn 1961 ha il FBI cumenzà ad observar King ed auters funcziunaris da la SCLC. Las examinaziuns èn stadas plitost superfizialas fin ch’ins ha eruì l’onn 1962 che l’advocat da New York Stanley Levison saja in dals pli impurtants cussegliaders da King. Levison vegniva suspectà dal FBI d’avair colliaziuns cun la Partida Communista dals Stadis Unids da l’America, quai ch’era da quel temp da l’anticommunissem in signal d’alarm per il FBI. Sinaquai ha il FBI installà registraturs zuppads a chasa tar Levison e King, vi da lur telefons en biro sco er en tut ils hotels nua che King ha abità durant ses viadi tras l’USA. Ins aveva era infurmà il president Kennedy ed il procuratur public federal Robert Kennedy ch’han omadus empruvà da persvader King da sa distatgar da Levison, ma senza success. Il manader dals nairs ha adina refusà energicamain las reproschas ch’el haja contact cun ils communists. King ha ina giada ditg davart questa tematica: «I dat uschè blers communists en quest moviment per la pasch sco quai ch’i dat eskimos a Florida.» Sinaquai al ha Hoover numnà «il manzaser il pli notoric dal pajais».
Per stigmatisar King publicamain sco communist han ins fatg diever da l’opiniun che blers segregaziunists avevan, numnadamain che la populaziun da pel naira saja en vardad cuntenta cun sia sort en la societad, ma ch’ella vegnia animada da communists e dad auters instigaturs da protestar. Manaders d’intginas organisaziuns da nairs han ditg sinaquai che la raschun per il moviment dals dretgs da burgais saja savens la mancanza da scolaziun e plazzas da lavur, la discriminaziun e la violenza e ch’ils nairs hajan tuttavia l’intelligenza e la motivaziun da s’organisar autonomamain.
Pli tard ha il FBI pruvà da discreditar King cun scuvertas da sia vita privata. Documents da surveglianza dal FBI davart King (tschertins èn entant publitgads) demussan ch’el ha gì numerusas afferas senza che sia dunna saveva novas. Rapports davart tals eveniments èn er vegnids mess a disposiziun da cumpogns da cumbat da King (inclusivamain ses stretg ami Ralph Abernathy). Il FBI ha distribuì ils resultats da las retschertgas a l’executiva, a schurnalists bainvulents, a partenaris da coaliziun potenzials, a funtaunas da daners da la SCLC ed a la famiglia da King. Ins ha era tramess brevs anonimas a King, en las qualas i vegniva smanatschà ch’ins fetschia diever d’infurmaziuns privatas, sch’el na chalia betg cun ses engaschament per ils dretgs da burgais. Questas activitads èn succedidas en rom dal program secret dal FBI COINTELPRO. Quel aveva la finamira d’offender profundamain persunas che valevan sco politicamain privlusas cun agid da metodas sco la discreditaziun anonima.[10]
A la fin han ins laschà en paus la vita privata da King ed è sa restrenschì sin il material ch’ils servetschs d’infurmaziuns rimnavan en connex cun la SCLC ed il rest dal moviment dals dretgs da burgais. La gronda part da las registraziuns ch’èn vegnidas fatgas zuppadamain restan serradas per la publicitad fin l’onn 2027.
Curt avant la mort da King, ils 28 da mars 1968, è ina demonstraziun manada dad el ida per l’emprima giada a la fin cun tumults, enguladitschs e brischaments. Ozendi san ins ch’il FBI ha incaricà nairs sco agents provocaturs. Da l’autra vart è er attestà il suandant: ils emprims ch’èn currids tar King suenter l’attentat e ch’han empruvà inutilamain d’al porscher emprim agid èn stads agents dal FBI ch’al observavan.
Intschertezza davart l’autur da la dissertaziun da King[modifitgar | modifitgar il code]
Il cumenzament dals onns 80 èn cumparidas reproschas da plagiat en connex cun la dissertaziun da King. Quellas han la finala manà tar ina retschertga uffiziala da l’Universitad da Boston. Lezza ha constatà che King aveva copià parts da sia dissertaziun d’auters auturs senza citar ed inditgar quai correctamain tenor las convenziuns academicas. L’Universitad da Boston n’è tuttina betg sa decidida d’annullar la dissertaziun da King posteriuramain, damai che sia lavur cuntegna sper las passaschas copiadas er ina part elavurada dad el che furma in’atgna contribuziun a la scienza. Sia dissertaziun è dentant vegnida segnada cun in’agiunta ch’inditgescha che parts da la dissertaziun na cuntegnian betg indicaziuns correctas davart l’autur.
Ina tala «appropriaziun dal text», sco l’expert da King Clayborn Carson l’ha definì, è sco ch’i para ina disa da l’anteriura carriera academica da King. Uschia emprestava el grondas parts da ses pleds dad auters preditgants u da protestants alvs che pregiavan al radio. Entant che tscherts inimis politics al han crititgà pervi da questas scuvertas, han ils blers scienziads ch’eran sa fatschentads cun King empruvà da metter questa «appropriaziun dal text» en in connex pli vast. Keith Miller per exempel, pli probabel il pli excellent expert en la domena dals plagiats da King, argumentescha: «Talas praticas correspundan a la tradiziun da las pregias popularas afroamericanas è n’èn betg en scadin cas da numnar plagiarissem.»
Necrolog e reputaziun[modifitgar | modifitgar il code]
Dapi sia mort è King sa sviluppà ad ina da las persunalitads las pli onuradas da l’istorgia dals Stadis Unids da l’America. Savens vegn el cumpareglià cun Abraham Lincoln: omadus umens èn stads manaders ch’èn s’engaschads fermamain per ils dretgs umans e per l’egualitad per tuts – ed omadus èn vegnids mazzads tranter auter pervi da quest engaschament. Er la vardad davart ils plagiats da King en parts da sia dissertaziun e la pretensiun d’esser stà malfidaivel a sia dunna èn fatgs che n’han betg pudì cumprometter seriusamain ses renum. Il cuntrari, questas flaivlezzas han plitost anc consolidà il maletg d’in erox e manader fitg uman. Tar in’elecziun dals ‹pli gronds Americans› fatga dal program da televisiun Discovery Channel ha King occupà il terz plaz.
Onuraziuns suenter la mort[modifitgar | modifitgar il code]
L’onn 1977 è King vegnì undrà postum cun la Presidential Medal of Freedom, la pli auta distincziun civila en l’USA. Il 1978 ha el retschavì il Premi per ils dretgs umans da las Naziuns unidas.[11]
Il 1980 è vegnida agiuntada la chasa paterna da King ed intgins auters bajetgs en la vischinanza a la National Historic Site, ina glista cun lieus da muntada naziunala istorica. Betg il davos pervi da l’engaschament dal musicist Stevie Wonder è alura vegnì introducì l’onn 1986 in di da festa naziunal en onur da King, il Martin Luther King Day, che vegn celebrà mintg’onn il terz glindesdi dal mais da schaner. Ils 18 da schaner 1993 han per l’emprima giada festivà tut las regenzas dals 50 stadis da l’US¨A uffizialmain quest di da festa. Ultra da quai ha la Martin Luther King Jr. Memorial Foundation cumprà il 1987 il Lorraine Motel ed al transfurmà en il National Civil Rights Museum. Bleras citads da l’USA han dà num ad ina da lur vias tenor il defensur dals dretgs da burgais. A Harrisburg, Pennsylvania, porta la chasa-cumin il num da King.
L’onn 1998 è l’uniun Alpha-Phi-Alpha vegnida autorisada dal Congress american da stgaffir ina fundaziun per coordinar e procurar per daners e per il design dal monument Martin Luther King, Jr. National Memorial a Washington D.C. King è stà in commember prominent da quest’uniun academica per afroamericans. Il monument duai vegnir erigì tar la National Mall en la vischinanza d’in monument dad Abraham Lincoln.
Dapi la mort da King è era sia consorta Coretta Scott King s’engaschada per la gistadad sociala e per ils dretgs da burgais. Anc il medem onn che King è vegnì mazzà ha ella fundà ad Atlanta il King Center. La finamira dal center è da mantegnair l’ierta spiertala da King e da regurdar sin l’entir mund a l’engaschament per schliar conflicts a moda paschaivla e toleranta. Il figl da King, Dexter, è actualmain il president e directur general dal center. Er scolas e baselgias èn vegnidas numnadas tenor King.
L’onn 2010 èn ins danovamain sa stentà da laschar squitschar il purtret da King sin munaida americana. Defensurs dals dretgs da burgais avevan gia empruvà l’onn 2000 senza success d’eternisar King sin la munaida da 50 cents u sin las bancnotas da 20 dollars.
La gruppa U2 ha scrit il 1984 las chanzuns Pride (In the Name of Love) e MLK (cumparidas sin l’album The Unforgettable Fire) en onur da King e da si’ovra da vita. Pride cuntegna dentant in sbagl istoric. King n’è numnadamain betg vegnì, sco implitgà en la chanzun, sajettà la damaun, mabain la saira. Tar concerts chanta ussa Bono, il chantadur da la gruppa U2, la chanzun en ina versiun curregida.
L’impurtanza da King entaifer il moviment dals dretgs da burgais en l’USA[modifitgar | modifitgar il code]
Avant che King è s’engaschà cumplainamain per ils dretgs dals burgais era oravant tut la NAACP stada activa per ils dretgs da la minoritad d’umans da pel naira. Cun il success dal Montgomery Bus Boycott l’onn 1956 èn l’influenza da King sin il moviment dals dretgs da burgais e l’effect da sia persuna sin la populaziun naira s’engrondids fermamain. Entant ch’el era fin alura stà principalmain activ sco plevon, è el viagià ils proxims onns tras l’entir pajais ed ha tegnì numerus pleds. Ils success a Birmingham, la realisaziun dal Civil Rights Act l’onn 1964 e l’onuraziun cun il Premi Nobel han fatg da King il pli grond manader dals protests per l’egualitad per la populaziun naira senza violenza. Quai sa lascha era mesirar vi dals 250 000 participants al Marsch a Washington. Durant quests onns ha la NAACP pers grondas parts da si’influenza.
King ha dentant era stuì acceptar blera critica, saja quai en connex cun sia rolla da manader u cun ses princip da protestar be a moda nunviolenta. Uschia è vegnì fundà l’onn 1960 il Student Nonviolent Coordinating Committee (SNCC) che crititgava a moda constructiva la funcziun da King en il moviment naziunal. Cur che Stokely Carmichael è daventà il 1965 parsura dal SNCC, è la direcziun politica sa radicalisada en direcziun d’in naziunalissem militant per nairs. Il successur da Carmichael ha la fin finala midà il num da l’uniun en Student National Coordinating Committee. L’onn 1964 ha Malcolm X fundà l’Organization of Afro-American Unity (OAAU). En ses pled dal di da fundaziun ha el appellà avertamain da far ina fin a las strategias senza violenza ed è cun quai sa distanzià cleramain da King. Pli ferm che la OAAU ch’è sa schliada suenter sia mort (1965) han dentant ils pleds da Malcolm X influenzà il moviment dals nairs.
L’onn 1966 è alura sa furmada la Black Panther Party ch’empruvava da parar malgistadads socialas cun servetschs d’agid concrets enstagl da protests da massa. Plinavant sustegneva ella il ‹naziunalissem nair› ed il dretg explicit da sa defender sez ed è uschia sa distanziada dal pensar pacifistic e tolerant da King. Sin iniziativa da Carmichael è alura anc vegnì fundà l’onn 1966 la Black Power separatistica ch’aspirava da stgaffir in’uniun da tut ils nairs e da mantegnair la ‹cultura naira›. Savens è King vegnì a pugn cun il renumà defensur dals dretgs da burgais e da quel temp era manader da la NAACP, Roy Wilkins. Tuttina è Wilkins sa participà a differentas demonstraziuns sco per exempel al Marsch a Washington ed ha crititgà organisaziuns militantas.
Oravant tut pervia da talas gruppaziuns n’han ils ideals e las acziuns da protest da King betg gì simpel en il nord da l’USA. Tiers è vegnì ch’el ha cumenzà ad organisar pir il 1966 demonstraziuns en ina citad dal nord, a Chicago. Tuttina è el restà per blers fin a sia mort il manader incontestà da la resistenza senza violenza.
Pervi da l’attentat sin King, pervi dal grond squitsch davart dal FBI (oravant tut sin il moviment Black Panther) e pervia da concessiuns politicas è la forza dal moviment dals dretgs da burgais en l’USA sa diminuida suenter l’onn 1970. Il SNCC è sa schlià l’onn 1970, ed ils Black Panther n’èn dapi l’onn 1981 betg pli activs publicamain. La NAACP sco era la SCLC existan anc oz.
Ovras[modifitgar | modifitgar il code]
- A comparison of the conceptions of God in the thinking of Paul Tillich and Henry Nelson Wieman. Dissertaziun, 1955
- Aufruf zum zivilen Ungehorsam. Econ-Verlag, Düsseldorf 1993, ISBN 3-612-26036-7
- Freiheit. Von der Praxis des gewaltlosen Widerstandes. Brockhaus, Wuppertal 1982, ISBN 3-417-20332-5
- Frieden ist kein Geschenk. Von der Kraft der Gewaltlosigkeit. Herder, Vienna 1984, ISBN 3-210-24776-5
- Ich habe einen Traum. Texte und Reden. Kiefel Verlag, Gütersloh 1996, ISBN 3-7811-5777-6
- Ich habe einen Traum. Patmos-Verlag, Düsseldorf 2003, ISBN 3-491-45025-X
- Mein Traum vom Ende des Hassens. Texte für Heute. Herder, Freiburg/B. 1994, ISBN 3-451-04318-1
- Schöpferischer Widerstand. Mohn, Gütersloh 1985, ISBN 3-579-00576-6
- Testament der Hoffnung. Letzte Reden, Aufsätze und Predigten. Mohn, Gütersloh 1989, ISBN 3-579-05079-6
- Ein Traum lebt weiter. Mohn, Gütersloh 1986, ISBN 3-451-08285-3
- Wohin führt unser Weg. Chaos oder Gemeinschaft. Fischer, Frankfurt/M. 1969
Annotaziuns[modifitgar | modifitgar il code]
- ↑ Ling, Peter J. (2002). Martin Luther King, Jr. Routledge. p. 11. ISBN 0-415-21664-8. (Versiun online restrenschida (Google Books)).
- ↑ Clayborne Carson: The Autobiography of Martin Luther King, Jr. p. 9: «We cannot have an enlighted democracy with one great group living in ignorance. We cannot have a healthy nation with one-tenth of the people ill-nourished, sick, harboring germs of disease which recognize no color lines – obey no Jim Crow laws.»
- ↑ 3.0 3.1 3.2 Stephen B. Oates: Martin Luther King, Kämpfer für Gewaltlosigkeit. Heyne, München 1986, ISBN 3-453-55140-0, p. 24, 30-32 e 583.
- ↑ Clayborne Carson: The Autobiography of Martin Luther King, Jr. p. 13.
- ↑ Clayborne Carson: The Autobiography of Martin Luther King, Jr. p. 19: «I see preaching as a dual process. On the one hand I must attempt to change the souls of individuals so that their societies may be changed. On the other I must attempt to change the societies so that the individual soul will have a change. Therefore, I must be concerned about unemployment, slums and economic insecurity.»
- ↑ Clayborne Carson: The Autobiography of Martin Luther King, Jr. p. 22: «My reading of Marx also convinced me that the truth is found neither in Marxism nor in traditional capitalism. Each represents a partial truth. Historically capitalism failed to see the truth in collective enterprise and Marxism failed to see the truth in individual enterprise. Nineteenth-century capitalism failed to see that life is social and Marxism failed and still fails to see that life is individual and personal. The Kingdom of God is neither the thesis of individual enterprise nor the antithesis of collective enterprise, but a synthesis which reconciles the truth of both».
- ↑ Clayborne Carson: The Autobiography of Martin Luther King, Jr. p. 24: «It was in this Gandhian emphasis on love and nonviolence that I discovered the method for social reform that I had been seeking.»
- ↑ Clayborne Carson: The Autobiography of Martin Luther King, Jr. p. 27:«While I still believed in man’s potential for good, Niebuhr made me realize his potential for evil as well. Moreover, Niebuhr helped me to recognize the complexity of man’s social involvement and the glaring reality of collective evil.»
- ↑ Boston U. Panel Finds Plagiarism by Dr. King, New York Times dals 11 d’october 1991.
- ↑ Supplementary detailed Staff Reports on Intelligence Activities and the Rights of Americans, BOOK III (or dal rapport final dal Church Committee).
- ↑ List of previous recipients. United Nations Human Rights, 2.4 (PDF, Englisch).
Litteratura[modifitgar | modifitgar il code]
- Stanislaw N. Kondraschow: Martin Luther King. Leben und Kampf eines amerikanischen Negerführers. Deutscher Verlag der Wissenschaften, Berlin 1973
- David Garrow: The FBI and Martin Luther King, jr. Penguin Books, New York 1981, ISBN 0-14-006486-9
- Martin Luther King sen.: Aufbruch in eine bessere Welt. Die Geschichte der Familie King. Union-Verlag, Berlin 1984
- Coretta Scott King: Mein Leben mit Martin Luther King. Mohn, Gütersloh 1985, ISBN 3-579-03643-2
- Rolf Italiaander: Martin Luther King. Colloquium-Verlag, Berlin 1986, ISBN 3-7678-0674-6
- Stephen B. Oates: Martin Luther King, Kämpfer für Gewaltlosigkeit. Heyne, München 1986, ISBN 3-453-55140-0
- Günther Wirth: Martin Luther King. 8. ediziun. Wirth-Verlag, Berlin 1989, ISBN 3-372-00304-7
- Valerie Schloredt, Pam Brown: Martin Luther King. Amerikas großer gewaltloser Führer, der im Kampf um die Rechte der Schwarzen ermordet wurde. 2. ediziun Arena-Verlag, Würzburg 1990, ISBN 3-401-04278-5
- Frederik Hetmann: Martin Luther King. Maier-Verlag, Ravensburg 1993, ISBN 3-473-54099-4
- Hans-Georg Noack: Der gewaltlose Aufstand. Arena-Verlag, Würzburg 1998, ISBN 3-401-02513-9
- Clayborne Carson (Hrsg.): The Autobiography of Martin Luther King, jr. Abacus Books, London 2000, ISBN 0-349-11298-3
- William F. Pepper: Die Hinrichtung des Martin Luther King. Wie die amerikanische Staatsgewalt ihre Gegner zum Schweigen brachte. Diederichs, Kreuzlingen 2003, ISBN 3-7205-2405-1
- Hans-Eckehard Bahr: Martin Luther King. Für ein anderes Amerika. 1. ediziun. Aufbau Taschenbuchverlag, Berlin 2004, ISBN 3-7466-8123-5
- Arnulf Zitelmann: Keiner dreht mich um. Die Lebensgeschichte des Martin Luther King. Beltz & Gelberg, Weinheim 2004, ISBN 3-407-78901-7
- Gerd Presler: Martin Luther King jr. Mit Selbstzeugnissen und Bilddokumenten. Rowohlt, Reinbek 2005, ISBN 3-499-50333-6
- Martin Luther King, Ich habe einen Traum. Patmos Verlag, Düsseldorf, ISBN 978-3-491-45025-7
- Octavia Vivian: Coretta & Martin Luther King, Hänssler Verlag, Holzgerlingen 2007, ISBN 978-3-7751-4762-0
- Christian Blees: «Ich bin auf dem Gipfel des Berges gewesen.» Das Attentat auf Martin Luther King. Radio-Feature, 4 d’avrigl 2008, producziun: SWR, RBB, ORF, online, (74,1 kB)
- Ho Che Anderson: Martin Luther King. Carlsen Verlag, Hamburg 2008, 250 p., lià, ISBN 978-3-551-77961-8, Graphic Novel, Discussiun
Videos e material d’audio[modifitgar | modifitgar il code]
- Collecziun da datas da video e d’audio (website englaisa)
- I have a dream – pled da l’onn 1963, in video tar google
- I’ve been to a mountaintop– pled en format d’audio MP3 sin americanrhetoric.com
- (audio mp3) L’autur Pepper descriva las circumstanzas dal mazzament (englais)
Filmografia[modifitgar | modifitgar il code]
- Martin Luther King – Mord auf Staatsbefehl. documentaziun, 2004, 52 min., cudesch e reschia: Claus Bredenbrock e Pagonis Pagonakis, producziun: Arte, ZDF, emprima emissiun: 27 d’october 2004, Cuntegn
- Dr. King, Bürgerrechtler. 1. part: «I Have a Dream», (titel original: American Experience. Citizen King), documentaziun, USA, 2004, 55 min., cudesch e reschia: Noland Walker, Orlando Bagwell, producziun: Roja Productions Inc. per PBS, Cuntegn, Website dal film original da PBS
- Dr. King, Bürgerrechtler. 2. part: «I Have Seen the Promised Land», documentaziun, USA, 2004, 58 min., cudesch e reschia: Noland Walker, Orlando Bagwell, Cuntegn (il film documentar mussa il purtret politic da King a partir dal 1963 fin tar ses mazzament l’onn 1968.)
Colliaziuns[modifitgar | modifitgar il code]
- Litteratura da e davart Martin Luther King
- Collecziuns da texts cun artitgels davart King sin la website Lebenshaus
- The Martin Luther King, jr. Papers Project (blers texts originals)
- Infurmaziuns davart il premi Nobel che Martin Luther King, jr. ha retschavì l’onn 1964
- Center Martin Luther King
- Martin Luther King tar Discogs
- Special da la Frankfurter Rundschau: Martin Luther King (Collecziun d’artitgels, fotografias e videos)
- Martin Luther King: I HAVE A DREAM – patratgs pertutgant esser liber da violenza exposiziun online (2009)


c: text/html

text:
Batērfûś
Al Batērfûś (nóm sientìfic Fusobacterium) 'l è 'n batēr gram-negatìṿ che par scampàr al n gh'à minga biśógn d'l usigèn. Al ciàpa 'l sò nóm da 'l fat ch'al sumìlia a 'n fûś avénd la fórma 'd un spróc. Fra 'l tanti spéci di Batērfûś a 'rcurdém la Canifelinum, l’Equinum, la Gonidiaformans, la Mortiferum, la Naviforme, la Necrogenes, la Necrophorum, la Perfoetens, la Periodonticum, la Polymorphum (ch'la fà malàr al gingìvi), la Russii, la Simiae, la Ulcerans e la Varium.
In d'l óm la pōl far vgnir l'ulsra a la pèl o a 'l còlon e la sìndrum ad Lemierre, un brut mâł cauśâ da 'l Batērfûś Necrophorum ch'al partìs cun na trumbóśi dla véna giugulàr a séguit dn'infesiòṅ a la farìnge par pò dar vita a févra, gòmit, cagaròt e dulōr a la tèsta. S'la n s la ciàpa minga in tèmp, curànd-la cun di antibiòtig, a s pōl anc murìr.
Culegamènt estéran
Àtar prugèt
- Wikiquote contiene citazioni di o su Batērfûś
- Wikimedia Commons contiene file multimediali su Batērfûś

robotstxt: allowed

filter: keep


text:
41 blessads tar accident sin A2
- Venderdi, 4.9.2015, 16:45
Tar ina collisiun da chadaina sin l'autostrada A2 tranter Sempach e Sursee èn 41 persunas sa blessadas, 4 da questas grev. Quai ha communitgà la polizia.
Involvids en l'accident èn in bus e quatter camiuns. L'accident è capità enturn mezdi suenter il tunnel Eich tar in plazzal. Anc betg cler è il decurs da l'accident. 20 ambulanzas èn stadas en il lieu, vitiers 3 helicopters da salvament da la Rega e dal TCS. Pervi da l'accident hai dà colonnas fin 10 km.
RR novitads 17:00


text:
Turitg danovamain senza forza electrica
- Mardi, 22.12.2015, 9:47, actualisà a las 11:25
Ina part da la citad da Turitg è danovamain stada senza forza electrica. Pertutgà è l'intschess da Turitg Oerlikon. Tenor l’ovra electrica da Turitg EWZ haja dà in cirquit curt en la centrala secundara Irchel. Era il studio da SRF 3 è stà pertutgà.
La raschun per il cirquit curt n’è anc betg enconuschent. Radund 5'400 connecziuns èn stadas pertutgadas. Era las lingias da tram 11 e 15 tranter Bucheggplatz e staziun Oerlikon èn crudadas ora. Las 10:45 è l'interrupziun ed il disturbi stà a fin.
Pir avant duas emnas avevi dà a Turitg in’interrupziun dal current electric, lezza giada enturn la staziun principala.
RR novitads 10.00


text:
Daillens
Daillens a l'è un cumün svizzer del distret de Gros-de-Vaud, in del Canton Vaud. La süperfiss del teritori del cumün l'è de 5.56 km² e in del Dicember 2012 al gh'eva una popolazion de 911 abitant.
El cumün de Daillens al se tröva a una altitüden de 503 meter sura al livel del mar e l'è tacaa ai cumün de Bettens, Bournens, Eclépens, Lussery-Villars, Oulens-sous-Echallens, Penthalaz.
Riferiment[Mudifega | mudìfica 'l sorgènt]
Ligam de föra[Mudifega | mudìfica 'l sorgènt]
- Daillens in Todesch, Franzes e Italian in ligna al Dizionari Stòrigh da Svízzera.


text:
Canavzan ëd San Giòrs, Remo Bertodatti (Remo dij Bèr) a l’é stàit poeta, prosador e artista. Soe euvre poétiche “a stan antrames tradission e arnovament, (…) a cheujo la tradission ëd la gran poesìa piemontèisa dël Neuvsent e a la moderniso ant na forma ch’a l’é rëspetosa dle régole ma sempe original, parèj coma j’argoment tratà a san arpete, an manera neuva e moderna, coj pì genit ëd nòstra tradission […]
Dario Pasé | Musicalbrandé, n. 118, giugn 1988
Se chèich soa poesìa as treuva ant ël volum Consert për orchestra e aribeba (1988), soa produssion an pròsa, frësca e fringanta, a speta ancor d’esse cujìa an volum, e as treuva pì che tut ansima a j’armanach literari Ij Brandé e an sij feuj ëd Piemontèis Ancheuj, ël mensil ëd poesìa e coltura piemontèisa ch’a l’ha avù an Bertodat un dij sò pì vajant colaborador.
«Ma a l’é pa pro ‘l papin ëd la poesìa sla gamba ‘d bòsch ëd nòstra Patria cita…
Mi i vurerìa esse des vòlte pì ativ për cissé e giuté negossiant e artigian a buté j’ansëgne an piemontèis…
I vurerìa esse sent vòlte pì an piòta për ampinì le scòle ‘d Piemont ëd material didàtich ch’a blaga nòstra lenga e nòstra coltura (magara stërmand la gramàtica drinta la gòj d’un gieugh)…
I vurerìa esse mila vòlte pì mat për viré ant la parlada local ij nòm dij nòstri pais ëscrit an sla segnalética stradal.
I lo farìa la neuit ëd Santa Lussìa: la pì longa ch’a-i sia…
Pensé, che bel!… La prima bachëtta ‘d sol a darìa l’andi a la baudëtta ëd nòstra alba d’òr!…»
Remo Bertodatti, an sël Musicalbrandé n. 94, Giugn dël 1982
► It ses mè tut
► Cioché e spìrit ëd cioché
► La legenda dël Pò
* * *
Remo Bertodatti a l’ha lassane
I l’oma ‘ncaminà ‘l 2008 con la segnalassion d’ «Ij Brandé. Armanach ëd poesìa piemontèisa 2008», soagnà da Remo Bertodatti, con d’àutri amis. E adess, mentre s’anviaroma ai mèis ch’an pòrto a saré l’ann, i dovoma parlé ‘d Remo për arcordene ‘l travaj, l’angage për sò Piemont, an tanti ani ‘d «servissi» a la bon-a bataja, përchè ant ël cheur dl’istà Bertodatti a l’é andasne për sempe.
Canavzan ëd San Giòrs, ovrié a la Fiat, fòra dij cancej dla fàbrica soa vita a l’é stàita marcà da l’ancontr con ël moviment poétich dla Companìa di Brandé, an particolar con Camillo Brero e con Giovanni Morello.
Na militansa piemontèisa la soa vivùa pitòst daré dle quinte, për fé fosoné le ròbe, butandje cheur e passion. E da quand a l’era ‘ndà an pension tut sò temp a l’era për ël piemontèis. Vàire vòte da coste pàgine a l’é capitane ‘d parlé ‘d lìber ch’a l’ha soagnà ansema a d’àutri, për Caslëtte, Alpignan, travaj d’arserche etnogràfiche e lenghìstiche fàite a la bon-a, ma motobin pressiose për col drit a la memòria che ògni travaj, ògni pera, ògni vos a dovrìa avèj. A va arcordà sò angage për fé andé anans ël mensil «Piemontèis ancheuj»; la colaborassion për l’edission neuva dla «Gramàtica piemontèisa» ‘d Camillo Brero; ij cors ëd piemontèis dl’Università dla Tersa Età, e na baronà d’àutre ròbe sempe con ël pensé sincer ëd serve për ël Piemont e la lenga piemontèisa.
«Mi i vurerìa esse – a scrivìa – des vòlte pì ativ për cissé e giuté negossiant e artigian a buté j’ansëgne an piemontèis. I vurerìa esse sent vòlte pì ‘n piòta për ampinì le scòle ‘d Piemont ëd material didàtich ch’a blaga nòsta lenga… ».
Un programa ‘d vita che ‘l cheur gròss ëd Remo Bertodatti a l’ha portà anans fin-a a l’ùltim respir: «It se mè tut Piemont, l’orisont e but ëd vita ‘Patria Cita’ com un vers: me univers!».
Giovanni Tesio
(ël Vënner ëd La Stampa, 10.10.2008)


text:
Var 5 uras han Merkel e Tsipras discurrì
- Mardi, 24.3.2015, 7:21
Il primminister grec Alexis Tsipras e la chanceliera tudestga Angela Merkel èn s'inscuntrads a Berlin per discutar davart la situaziun en Grezia.
En la dumonda essenziala co ch'il pajais vul realisar las premissas per il pachet d'agid, n'hai però dà nagins resultats. Tsipras ha sincerà, che Athen sa tegnia vid las cunvegnas. Merkel ha dentant accentuà, che la gruppa da l'euro stoppia giuditgar schebain il program da refurmas grec bastia, e betg la Germania.
Pretaisas d'ulteriuras indemnisaziuns per delicts dal nazis en la Grezia durant la segunda guerra mundiala ha Merkel però refusà.
RR Novitads 06:00


text:
Kaltbrunn
Kaltbrunn a l'è un cumün svizzer del distret eletural (Wahlkreis) de See-Gaster, in del Canton San Gal. La süperfiss del teritori del cumün l'è de 18.68 km² e in del Dicember 2011 al gh'eva una popolazion de 4426 abitant.
El cumün de Kaltbrunn al se tröva a una altitüden de 440 meter sura al livel del mar e l'è tacaa ai cumün de Benken, Ebnat-Kappel, Ernetschwil, Gommiswald, Rieden, Schänis, Uznach. La popolaziun l'è in magioranza de lengua todesca.
Storia[Mudifega | mudìfica 'l sorgènt]
Kaltbrunn l'è menziunaa la prima volta in de l'ann 940col nom de Chaldebrunna.[1]
L'andament storegh de la popolazion l'è indicaa in de la tabela chi de sotta:[1]
Riferiment[Mudifega | mudìfica 'l sorgènt]
Ligam de föra[Mudifega | mudìfica 'l sorgènt]
- Sit ufizial
- Kaltbrunn in Todesch, Franzes e Italian in ligna al Dizionari Stòrigh da Svízzera.


text:
La vita da mintgadi e la mobilisaziun
Stgirentada da las aglomeraziunsDurada: [01'59''] RSR: les bruits de l'histoire
Apaina rut ora la guerra ordineschan las autoritads che las aglomeraziuns stoppian vegnir...
La Svizra encunter la Germania da Hitler: la Svizra gudogna cun 2 : 1Durada: [02'46''] Schweizer Filmwochenschau
La primavaira dal 1941 gioga la squadra naziunala svizra encunter quella da la Germania en il...
Pled per la battaglia dal graunDurada: [04'32''] SR DRS
En ses pled al radio pretenda cusseglier federal Rudolf Minger da la populaziun dapli solidaritad...
Ils implants da gas da Turitg porschan en collavuraziun cun l'administraziun da telefon in...
Ils 1. avrigl 1944 bumbardan aviuns americans la citad da Schaffusa. 37 persunas perdan la vita...
Servetsch da lavur per la battaglia dal graunDurada: [05'54''] Schweizer Filmwochenschau
Sco ils schuldads clamads sut las armas suondan era blers civilists ad in cumond: persunas...
In'egliada enavos sin sis onns da guerraDurada: [07'42''] Schweizer Filmwochenschau
Intgins mais suenter la fin da la guerra rinforza questa retrospectiva da la Filmwochenschau gia il...
Quest document filmic - fitg patriotic - fa reviver, en bundant trais minutas, l'entschatta da la...
Cabaret Cornichon: Il cabaret cun ils CarigietsDurada: [05'52''] SR DRS: Spasspartout
L'onn 1934 fundeschan Otto Weissert, Walter Lesch, Emil Hegetschweiler ed Alois Carigiet il Cabaret...
Context
La mobilisaziun da guerra da l’armada svizra, ils 1. settember 1939 (suenter l’assagl da la Germania da Hitler sin la Pologna), e l’introducziun dal raziunament mo in mais pli tard, han gì grondas consequenzas per il mintgadi da la populaziun svizra, spezialmain per quel da las dunnas. Dad oz sin damaun avevan quellas stuì remplazzar – en fabricas, biros ed en l’agricultura – ils umens ch’eran vegnids clamads sut las armas. Las dunnas han uschia contribuì durant quels onns ina part considerabla a l’economia da guerra.
Cuntrari al svilup en auters pajais n’è quest sforz spezial mai vegnì remunerà sunter l’onn 1945. Suenter la guerra è la Svizra turndada a la repartiziun tradiziunala da las rollas. Il dretg da votar e da vegnir elegidas sin livel federal è per exempel vegnì concedì a las dunnas pir 26 onns suenter la fin da la guerra.
Il mintgadi durant la guerra era marcà fermamain da duas mesiras da l’economia da guerra: dal raziunament da las victualias e dal uschenumnà „Plan Wahlen“ ch’aveva survegnì ses num dal cusseglier federal responsabel per quel. Millis e millis da hectaras da terren betg cultivà, sco p.ex. parcadis publics, plazzas da sport etc., èn vegnidas transfurmadas en chomps da graun e tartuffels. La finamira dad in provediment naziunal autarc n’ha la Svizra però mai cuntanschì. E tuttina, la „battaglia dal graun“ ha contribuì sia part a la defensiun morala dal pajais, tant la citad sco era il pajais avevan la medema finamira. Las contribuziuns da propaganda da quella giada dattan perditga dal stadi d’anim durant il temp da quel program agroeconomic.


text:
Pedrèngh
Pedrèngh (Pedrengo in Italià) l'è ü cümù de la pruinsa de Bèrghem e l' se tróa a 6 km de la sità e a 262 méter söl lièl del mar.
El g'ha 'na popolasiù de 6 042 abitàncc (dàto del Dicember 2015[1]), cond'öna süperfìce de 3,6 km² e 'na densità de popolasiù de 1 678 ab./km²
El cunfìna coi cümü de Albà Sant Alisànt, Górel, Scans, Seriat e Tur de Ròer.
Evulusiù demogràfega[Mudifega | mudìfica 'l sorgènt]
L'andament del nömer dei abitàncc del cümü de Pedrèngh l'è mostràt in de la tabela ché sóta
Abitàncc censìcc
Riferiment[Mudifega | mudìfica 'l sorgènt]
- ↑ Statìstiche demogràfiche ISTAT. Statìstiche sö la popolasiù del Istitùto Nasiunàl de Statìstica relatìve al 31 de Dezember 2015.


text:
Iniziativa «No Billag» vegn inoltrada
- Venderdi, 11.12.2015, 6:52
L'iniziativa «Gea a l'aboliziun da las taxas da radio e televisiun» vegn probabel avant il suveran svizzer. Ella vegn inoltrada oz a la chanzlia federala cun passa 104'000 suttascripziuns verifitgadas.
Cun l'iniziativa da «No Billag» vegn la SRG SSR sut squitsch, cunquai ch'ils iniziants pretendan ch'i na saja betg da subvenziunar las medias publicas sco radio e televisiun.
Davos l'iniziativa stattan represchentants da la PPS giuvna sco er dals liberaldemocrats giuvens. Tenor els na sa drizza l'iniziativa explicitamain betg cunter la SRG, mabain sulet cunter il sforz da taxas.
RR novitads 07:00


text:
Ascia
On'ascia (diminutiv: ascetta) l'è composta de ona massa de fil faa su a spiral, in forma circolar e ordinada. La pò avèggh on pes e ona dimension diferenta, a segonda di caratteristegh del fil, de l'usagg e de la tradizzion. De norma, on'ascia l'è pussee granda del remissell. Per fàlla minga desfà, de norma l'ascia la gh'ha vun o pussee pont de bloccagg, diferent a segonda del material del fil.
La manera pussee facil de fà su l'ascia l'è quella de fàlla inrotolà intorna a l'avambrasc. A bon cunt, poeuden vess doperaa anca l'aspa (per fàlla su) e la baderla (per desfàlla giò).


text:
Casél
Casél (Badìa Pavese in talian) l'è un cumün de la pruincia de Pavia. Al gh'ha 363 abitant (dato del Dicember 2015[1]), cont ona süperfis de 5,0 km² e ona densità de 73 ab./km².
L'è int el Paves meridiunal ins la sponda manzina del Po. Al cunfina cont i cumün de Chignolo Po, Monticelli Pavese, Pieve Porto Morone e Santa Cristina e Bissone.
Evoluzion demografega[Mudifega | mudìfica 'l sorgènt]
L'andament del numer de abitant del comun de Casél l'è mustraa in de la tabela chi de sota
Nümer de abitant
Riferiment[Mudifega | mudìfica 'l sorgènt]
- ↑ Statìstiche demogràfiche ISTAT. Statìstiche sö la popolasiù del Istitùto Nasiunàl de Statìstica relatìve al 31 de Dezember 2015.


text:
Victoria per Cuira e Partenz/Signuradi - terrada per San Murezzan
- Gievgia, 5.3.2015, 22:29
Fertant ch'ils Cuira Capricorns gudognan era il segund gieu dal mezfinal en emprima liga, perda il Club da hockey San Murezzan ses emprim gieu da mezfinal.
Il EHC da San Murezzan ha pers ordaifer la prima partida da mezfinal cunter il EHC Dürnten Vikings cun 2:6. San Murezzan ha bain sajettà il prim gol, Dürnten ha dentant gia pudì egualisar la partida avant l’emprima pausa.
En il terz terz ha la squadra da Turitg lura fatg la differenza. Aifer be 9 minutas ha il EHC Dürnten sajettà 4 gols cunter il club da hockey da San Murezzan ed uschia decidì la partia.
La proxima partida da la seria da mezfinal è sonda saira a partir da las 17.00. Lura dentant a San Murezzan.
Segunda victoria per Cuira Capricorns
En il segund gieu da mezfinal dals playoffs d'emprima liga han ils Cuira Capricorns gudagna a chasa cunter l'EHC Dübendorf cun 5:3 En la seria statti 2:0 per Cuira.
En segunda liga ha il club da hockey Partenz/Signuradi cumenzà il mezfinal da playoff cunter l'SC Herisau cun ina victoria. Ils grischuns han gudagnà il gieu da chasa cun 6:4.


text:
Regenza egipziana è sa retratga
- Sonda, 12.9.2015, 15:43
En l'Egipta è l'entira regenza sa retratga. Quai suenter ch'il minister d'agricultura era vegnì arrestà pervi da renfatschas da corrupziun.
Il president Abdel Fattah al-Sisi haja acceptà la demissiun sco in pledader da ses biro ha communitgà. El pretendia dal primminister vertent Ibrahim Mahlab da s'occupar vinavant cun las fatschentas da la regenza fin ch'ina nova saja furmada. En l'Egipta vegn elegì in nov parlament l'october.
RR novitads 16:00


text:
Carta dal di VFF
Che es üna carta dal di "vschinauncha"?
La carta dal di "vschinauncha" es ün abunamaint generel speciel da las Viafiers Federelas (VFF). La carta dal di vela ün di e permetta a'l possessur da viager il di da la data squitscheda culs trens da la Viafier Federela e las societeds da partenari (per exaimpel trafic public in cited: bus e tram infra la Svizra). A's tratta dad ün "abunamaint generel per ün di".
Quaunt cuosta üna carta?
Üna carta dal di "vschinauncha" culla VFF cuosta frs. 45.- e stu gnir pajeda directamaing ed a contant tal fnestrigl. La vschinauncha da Zuoz offrischa als indigens ed esters üna carta dal di. Las cartas sun datedas ouravaunt e daun al possessur la pussibilited da fer viedis illa 2. classa dapertuot inua chi velan ils abunamaints generels.
Las cartas vegnan be tramissas per posta cunter pajamaint antecipo (infra 3 dis a contant in üna busta u cunter pajamaint sün nos conto [la quittaunza ans stu gnir tramissa] / la vschinauncha nu fo üngüns quints). Per la spediziun per posta (spediziun arcumandeda) mettains in quint üna taxa da frs. 5.-. La spediziun da munaida bluotta succeda sün egna respusabilited. La vschinauncha da Zuoz nu surpiglia üngüna respunsabilited per spediziuns tramissas memma tard.
Nos conto: 70-2972-8
Pajamaint per: Vschinauncha da Zuoz, 7524 Zuoz
E-Mail per trametter la quittaunza: info@zuoz.ch
Numer dal fax per trametter la quittaunza: 081 851 22 21
Lö da cumpra
Las cartas dal di paun gnir retrattas u reservedas online sün quista pagina d'internet, per telefon u directamaing al fnestrigl da l'administraziun cumünela. Ün barat u üna restituziun da cartas già pajedas nun es pussibel. Per cartas reservedas, ma na retrattas es da pajer il predsch cumplet.


text:
ACF Fiorentina
L'ACF Fiorentina (da pü bod: 1926-1927 Associazione Calcio Firenze, 1927-2002 Associazione Calcio Fiorentina, 2002-2003 Florentia Viola) es ün'equipa taliauna da ballapè. Ella giova sias partidas da chesa a Firenza, i'l stadion "Artemio Franchi" (45.809 spectatuors) ed actuelmaing piglia part a la Serie A, la liga taliauna la pü ota.
Cuntegn
- 1 Istorgia
- 2 Cronologia sportiva
- 3 Presidents
- 4 Treneders
- 5 Meglders 10 giuveders per matschs e gols
- 6 Premis
- 7 Otras notizchas interessantas
- 8 Fans
- 9 Oters progets
- 10 Colliaziuns
Istorgia[modifitgar | modifitgar il code]
Il principi[modifitgar | modifitgar il code]
La Fiorentina as furmet als 26 avuost 1926 da la fusiun traunter il Club Sportivo Firenze e la secziun da ballapè da la Polisportiva Giovanile Libertas; Las culuors da la nouva societed eiran alv e cotschen. Il prüm matsch uffiziel vet lö als 22 september 1926 in occasiun d'ün gö amical cunter l'AS Roma; in quella partida pella prüma vouta druvet la Fiorentina la maglia violetta, sülla quela eira rachameda la gilgia, flur cuntgnida illa vappa da Firenza: tuot que procuret in seguit a la squedra ils surnoms la Viola ("la Violetta") ed i Gigliati ("Quels da la gilgia"), chi vegnan druvos eir hoz per identificher la Fiorentina.
La Fiorentina pigliet part al champiunedi da Serie B (la seguonda liga taliauna da ballapè) pella prüma vouta illa stagiun 1929/30, ch'ella glivret a la quarta plazza. Ella guadagnet la Serie B la stagiun seguainta e cun que gnit promovida per la Serie A. Dal 13 settembre 1931 gnit inauguro il nouv "Stadio Comunale" (il nom dal quêl gnit müdo pü tard in "Stadio Artemio Franchi") cun üna partida cunter l'Admira Vienna. Cun que eira la Fiorentina pronta per sieu prüm champiunedi da Serie A eir in quist reguard.
Düraunt ils ans seguaints as tgnet'la fich bain: il meglder plazzamaint füt il terz rang obtgnieu i'l champiunedi 1935/36; tuottüna a fin stagiun 1937/38 gnit'la relegeda in Serie B.
Il prüm success[modifitgar | modifitgar il code]
Illa stagiun 1939/40, dalum turneda in Serie A, ragiundschet la Fiorentina la 12. plazza: ella vaiva 24 puncts scu AC Liguria e Napel, ma restet in Serie A pella megldra differenza da gols. Siand cha la Fiorentina mantgnet la Serie A be cun furtüna, guadagnet'la scu outsidra la Coppa Italia 1939/40. Il finel gnit giuvo als 15 gün 1940 a Firenza cunter il Genoa: la Viola vaindschet 1-0 grazcha ad ün gol da Mario Celoria fat al 26. minüt.
Il prüm Scudetto - Montuori e l'"Era Hamrin"[modifitgar | modifitgar il code]
Illa stagiun 1955/56 guadagnet la Fiorentina sieu prüm Scudetto. Il president da quel temp, l'industriel Enrico Befani, e'l treneder Fulvio Bernardini fettan üna squedra fich ferma. Il gö offensiv da la Fiorentina gnit fich amegldro pustüt da l'attacheder argentin Miguel Montuori e dal brasiliaun Julinho, stimo da Bernardini scu la megldra ela dretta dal muond. Düraunt tuot il champiunedi perdet la squedra be l'ultima partida, 1-3 cunter il Genoa.
Zieva sieu prüm Scudetto as classifichet la Fiorentina scu seguonda mincha champiunedi fin 1960.
Dal 1957 ragiundschet la Fiorentina il finel da la Coppa dals Champiuns d'Europa, cha tuottüna perdet 2-0 cunter il Real Madrid.
Davent dal champiunedi 1958/59 giuvet illa Fiorentina l'attacheder svedais Kurt Hamrin, chi restet culla Viola fin 1967; cun 151 gols in 289 partidas fet el ün record da club chi gnit amegldro da Gabriel Batistuta be zieva püssas decennis.
Zieva avair pers ils finels dal 1958 e 1960, dal 1961 guadagnet la Fiorentina darcho la Coppa Italia. Impü dal 1961 guadagnet'la la Cuppa dals Vaindscheders da Coppas cunter Glasgow Rangers. L'an zieva ragiundschet il finel da listessa Coppa, ma'l perdet cunter l'Atlético Madrid.
Oters success e successiv declin[modifitgar | modifitgar il code]
La stagiun 1968/69 glivret cul guadagn dal seguond Scudetto. Zieva la partenza da giuveders importants (scu'l goli da la squedra naziunela taliauna Enrico Albertosi), al cumanzamaint dal champiunedi eira l'equipa insè stimeda scu na particulermaing ferma; tuottüna fet'la ün pitschen "miracul": ella perdet be üna partida (1-3 a chesa cunter il Bologna) e guadagnet il champiunedi sainza sconfittas d'utrò.
La Fiorentina guadagnet sia quarta Coppa Italia dal 1975. Tuottüna l'an zieva perdet già in l'ochevel finel da la Coppa dals Vaindscheders da Coppas cunter l'equipa tudas-cha orientela Sachsenring Zwickau.
La perioda dals grands success eira glivreda definitivamaing: düraunt ils ans seguaints ragiundschet la Fiorentina quasi adüna auncha rangs d'üna cifra, ma vairs success nu gnittan, e zieva quatter ans suot la media gnit'la relegeda in Serie B a fin stagiun 1992/93.
L'"Era Cecchi Gori" e Batistuta[modifitgar | modifitgar il code]
La relegaziun dal 1993 füt uschè surprendenta ed inaspetteda scu'l guadagn dal champiunedi 1968/69, perque cha l'equipa disponiva d'ün potenziel fich grand, chi faiva crajer d'esser capabel da fer üna stagiun megldra cu quellas dals ultims ans: nempe illa squedra giuvaivan - traunter oter - Stefan Effenberg, Brian Laudrup, Francesco Baiano e pustüt Gabriel Batistuta.
Dal 1993 dvantet Vittorio Cecchi Gori, producent da films, president da la Fiorentina impè da sieu bap Mario, mort dandettamaing. Cun sieas metodas na incuntestabels vaiva'l ambiziun e mezs finanziels per fer dvanter darcho la Fiorentina ün club cun success.
La part fondamentela da la squedra relegeda in Serie B gnit tgnida e cumpletteda cun giuvens talents, uschè cha la Fiorentina, treneda da Claudio Ranieri, gnit dalum promovida in Serie A.
Düraunt la stagiun seguainta dvantet Batistuta il champiun da gols da Serie A cun 26 gols e ragiundschet la Fiorentina la deschevla plazza. In tuot fet Batistuta culla Viola 168 gols (152 in Serie A e 16 in Serie B) e cun que surpasset il vegl record da Hamrin.
Già illa stagiun 1995/96 guadagnet l'equipa sia quinta Coppa Italia in battand in finel l'Atalanta Bergam 1-0 a Firenza e 2-0 a Bergam. Cun quecò as qualifichet'la pella Supercoppa taliauna, ch'ella giuvet cunter l'AC Milan, equipa champiunessa d'Italia. La coppa gnit guadagnet da la Viola, chi vaindschet il matsch a Milaun 2-1.
Ils champiunedis seguaints gnittan caraterisos da sforzs per rinfurzer inavaunt l'equipa; que chaschunet però eir qualche cumpra sbaglieda - memma precipiteda e chera - ed üna politica finanziela ruinusa, chi pü tard vess pudieu mner auncha üna vouta a noschas consequenzas.
La terza plazza ragiunta i'l champiunedi 1998/99 det il dret a la Fiorentina da piglier part a la Champions League però be üna vouta, ed illa stagiun 2000/01 guadagnet'la sia sesta Coppa Italia.
Il concuors e la nouva fundaziun[modifitgar | modifitgar il code]
Üna prüma melcuntantezza füt la partenza da Batistuta, chi get a l'AS Roma zieva la fin dal champiunedi 1999/2000.
In avuost 2000 manchantet la Fiorentina inaspettatamaing la qualificaziun a la Champions League cunter l'equipa outsidra Helsingborgs IF: ils svedais vaindschettan 1-0 il gö a chesa ed il seguond gö glivret sainza gols. Cun que get la Fiorentina be in Coppa UEFA; la Viola gnit battida già illa prüma partida cunter la squedra austriaca FC Tirol (1-3 il prüm gö, 2-2 il seguond). Pervi da quests insuccess illa stagiun 2000/01 manchettan a la Fiorentina las entredgias calculedas pella partecipaziun a concurrenzas internaziunelas: cun que eira deda sia via vers il concuors.
Problems relevants - na dal tuot inaspettos - cumparittan a mited 2001, cur cha la situaziun finanziela nu lubiva pü a pajer ils salaris dals giuveders ed a servir seguond uorden obligaziund da var $ 50.000.000. Vittorio Cecchi Gori as det fadia bainschi d'investir oters raps per la squedra, ma nu pudetcreer üngüna basa finanziela sufficiainta. Ma Cecchi Gori a la fin finela eira considero da la pü granda part dals fans d'esser sto insomma be la cuolpa da la crisa, que chi culminet als 18 avrigl 2002 in üna demonstraziun a Firenza cunter il president cun 30.000 partecipants. A fin champiunedi gnit la Fiorentina relegeda in Serie B; zieva gnit sia licenza piglieda davent, e la Fiorentina gnit missa suot administraziun güdiziela. Pervi da l'insolvenza nu pudet la squedra niauncha cumanzer la Serie B: a la fin finela gnit il club danövmaing furmo cul nom Florentia Viola. Il nouv proprietari, Diego Della Valle (fabricant da s-charpas) rivet a permetter la partecipaziun da l'equipa a la Serie C2 (la quarta liga taliauna da ballapè), schabain cha que nu füss previs il prüm i'l reglemaint e cha las prescripziuns vessan dicto la cupicha i'ls champiunedis dals amatuors.
L'equipa füt steda buna da dominer da maniera suverauna la Serie C2; champiun da gols füt Christian Riganò cun 30 gols, e cun que gnit la squedra promovida in Serie C1 (la terza liga taliauna da ballapè).
Culla recumpra dal vegl nom dal club (e da sieus tituls) davart da Della Valle, pudet la Fiorentina giuver directamaing in Serie B, sainza stuvair fer la Serie C1: la F.I.G.C. (la Federaziun taliauna da ballapè) vaiva augmanto il numer dals clubs da Serie B da 20 a 24 cun üna decisiun cuntesteda, uschè ch'a nu det pü üngün intop. Tuottüna chaschunet la dobla promoziun dispüttas relevantas, pustüt davart da las equipas pü pitschnas, chi vzaivan in quista favorisaziun da clubs cun granda aderenza üna distorsiun da concurrenza.
Eir per la Fiorentina svessa nu füt la decisiun dal tuot sainza problems, siand cha in quel mumaint eira la preparaziun pella Serie C1 già pü u main glivreda e dimena stuvaiva la squedra gnir rinfurzeda adequatamaing. Ma cun bger dun d'improvisaziun füttan treneder e direcziun dal club buns a furmer üna pussaunta squedra pella Serie B, ed illa stagiun 2003/04 - darcho auncha grazcha als numerus gols da Riganò - ragiundschet la Fiorentina la sesevla plazza, chi daiva il dret da giuver ün matsch cunter la squedra al 15. rang da Serie A per avair üna plazza i'l seguaint champiunedi da la liga la pü ota. La Viola vaindschet cunter l'AC Perugia (1-0 il prüm gö a Perugia, 1-1 il seguond a Firenza), e cun que turnet l'equipa darcho in Serie A, illa quela i'l champiunedi 2004/05 grataget'la a mantgnair la categoria be a l'ultim matsch.
La Fiorentina glivret il champiunedi 2005/06 cun surpraisa culla quarta plazza da Serie A e culla qualificaziun a la Champions League, na scu ultim grazcha a l'excellent attacheder Luca Toni, chi dvantet il champiun da gols da Serie A cun 31 gols.
Svilup actuel[modifitgar | modifitgar il code]
Zieva la fin da la stagiun 2005/06 antivet la Fiorentina i'l buogl dal s-chandel i'l quel gnit stratta aint la Juventus Turin. Diego Della Valle e sieu frer Andrea vaivan resistieu per lönch a l'uschè dit "Sistem Moggi", ma tuottüna a la fin finela illa stagiun 2004/05 s'arrandschettane cun que pe impedir üna relegaziun quella vouta imminenta. Zieva cha la Fiorentina gnit il prüm proclameda relegeda ufficielmaing in Serie B, illa sentenzcha d'appellaziun gnit'la cundamneda ad üna reducziun da 19 puncts pella stagiun seguainta, ma pudet rester in Serie A. Impü illa stagiun 2006/07 nu pudet'la piglier part ad üngüna concurrenza internaziunela, perque ch'oters 30 puncts la gnittan subtrahos retroactivamaing pella stagiun passeda. Pünavaunt nu pudettan ils frers Andrea e Diego Della Valle avair funcziuns uffizielas illa ballapè taliauna per trais ans resp. trais ans e nouv mais. Als 27 october 2006 diminuit il tribunel da cumpromiss dal C.O.N.I. (il Comitè olimpic naziunel taliaun), scu ultima instanza d'appellaziun, la reducziun da puncts da 19 a 15 pella stagiun currainta.
Correspundantamaing greivas paraivan las perspectivas pel champiunedi 2006/07; tuottüna grataget la Fiorentina a tgnair Luca Toni, e l'expert treneder Cesare Prandelli, chi vaiva fat già illa stagiun precedainta üna excellenta lavur a Firenza, det l'attacha a la missiun cun üna squedra fich motiveda. Già a l'8. matsch gnit la reducziun da puncts egualiseda ed al 15. bandunet la Fiorentina ils rangs da relegaziun. Al cumanzamaint da dicember 2011 guadagnet Cesare Prandelli il premi "Treneder da l'an".
A la fin da la prüma runda, als 14 schner 2007, as chattaiva la Fiorentina a la 14. plazza, in contact cul center da la glista da rangs e cun set puncts da distanza da la zona da relegaziun: sainza la reducziun da 15 puncts füss la Viola steda a la quarta plazza in quel mumaint.
A fin champiunedi ragiundschet la Fiorentina la quinta plazza, chi la daiva il dret a piglier part a la Coppa UEFA. Cun be 31 gols piglios düraunt 38 matschs disponet'la da la megldra defaisa da la Serie A; sainza la reducziun da puncts füss'la steda a la terza plazza.
Zieva la partenza da Luca Toni vers il Bayern Minca, illa stagiun 2007/08 nu currespundet la Fiorentina dal tuot a las aspettativas, chi sainza dubi eiran fich otas; almain gnittan ragiunts il quart finel da Coppa Italia (duos voutas 1-2 cunter Lazio Roma e dafatta il semifinel da Coppa UEFA (0-0 e 2-4 cunter Glasgow Rangers). La quarta plazza ragiunta in Serie A la det il dret da piglier part als güs da qualificaziun da la Champions League; la Viola ragiundschet la fasa a gruppas da la coppa in vaindschand cunter Slavia Prag (2-0 a chesa, 0-0 d'utrò).
Eir i'l champiunedi 2008/09 nu currespundet la Fiorentina a las aspettativas da sieus fans; tuottüna ragiundschet'la darcho la quarta plazza in Serie A. Da l'otra vart gnittan sieus fans dischillus tres eliminaziuns premadüras in Coppa Italia ed i'ls gös da qualificaziun da Champions League e tres la sconfitta in semifinel da Coppa UEFA cunter Ajax Amsterdam.
Als 24 settembre 2009 demischiunet il president Andrea Della Valle, zieva ch'el gnit criticho il prüm dals fans pervi da sia politica da marcho. Pustüt gnit el inculpo da nun avair substituieu adequatamaing il giuveder central Felipe Melo, emigro a la Juventus Turin, squedra rivela da la Viola da vegl innò. Al cuntrari dals fans as solidarisettan la squedra e'l treneder unanimamaing cul demischiuno Della Valle.
Cronologia sportiva[modifitgar | modifitgar il code]
Presidents[modifitgar | modifitgar il code]
- 1926-1942 Luigi Ridolfi Vay da Verrazzano
- 1942-1945 Scipione Picchi
- 1945-1946 Arrigo Paganelli
- 1946-1947 Igino Cassi
- 1947-1948 Ardelio Allori
- 1948-1951 Carlo Antonini
- 1951-1961 Enrico Befani
- 1961-1965 Enrico Longinotti
- 1965-1971 Nello Baglini
- 1971-1977 Ugolino Ugolini
- 1977-1979 Rodolfo Melloni
- 1979-1980 Enrico Martellini
- 1980-1986 Ranieri Pontello
- 1986-1987 Pier Cesare Baretti
- 1987-1990 Lorenzo Righetti
- 1990-1993 Mario Cecchi Gori
- 1993-2002 Vittorio Cecchi Gori
- 2002 Ugo Poggi
- 2002 Leonardo Domenici
- 2002 Ottavio Bianchi
- 2002-2004 - Gino Salica
- 2004-2009 - Andrea Della Valle
- daspö 2009 - Mario Cognigni
Treneders[modifitgar | modifitgar il code]
- 1926-28 Károly Csapkay
- 1928-30 Károly Csapkay e Gyula Feldmann
- 1930-31 Gyula Feldmann
- 1931-32 Hermann Felsner
- 1932-33 Hermann Felsner, zieva William Rady
- 1933-34 William Rady, zieva Ferenc Ging
- 1934-37 Guido Ara
- 1937-38 Ottavio Baccani, zieva Ferenc Molnár
- 1938-39 Rudolf Soutscheck
- 1940-43 Giuseppe Galluzzi
- 1945-46 Giuseppe Bigogno
- 1946-47 Guido Ara, zieva Renzo Magli, zieva Imre Senkey
- 1947-51 Luigi Ferrero
- 1951-52 Luigi Ferrero, zieva Renzo Magli
- 1952-53 Renzo Magli, zieva Fulvio Bernardini
- 1953-58 Fulvio Bernardini
- 1958-59 Lajos Czeizler, zieva Luis Carniglia
- 1959-60 Luis Carniglia
- 1960-61 Giuseppe Chiappella, zieva Nándor Hidegkuti
- 1961-62 Ferruccio Valcareggi
- 1962-63 Ferruccio Valcareggi, zieva Giuseppe Chiappella
- 1963-67 Giuseppe Chiappella
- 1967-68 Giuseppe Chiappella, zieva Luigi Ferrero ed Andrea Bassi
- 1968-70 Bruno Pesaola
- 1970-71 Bruno Pesaola, zieva Oronzo Pugliese
- 1971-73 Nils Liedholm
- 1973-74 Luigi Radice
- 1974-75 Nereo Rocco
- 1975-78 Carlo Mazzone
- 1978-81 Paolo Carosi, zieva Giancarlo De Sisti
- 1981-85 Giancarlo De Sisti, zieva Ferruccio Valcareggi
- 1985-86 Aldo Agroppi
- 1986-87 Eugenio Bersellini
- 1987-89 Sven-Göran Eriksson
- 1989-90 Bruno Giorgi, zieva Francesco Graziani
- 1990-92 Sebastião Lazaroni
- 1992-93 Luigi Radice, zieva Aldo Agroppi, zieva Luciano Chiarugi
- 1993-97 Claudio Ranieri
- 1997-98 Alberto Malesani
- 1998-2000 Giovanni Trapattoni
- 2000-01 Fatih Terim, zieva Roberto Mancini
- 2001-02 Roberto Mancini, zieva Ottavio Bianchi, zieva Luciano Chiarugi
- 2002-03 Pietro Vierchowod, zieva Alberto Cavasin
- 2003-04 Alberto Cavasin, zieva Emiliano Mondonico
- 2004-05 Emiliano Mondonico, zieva Sergio Buso, zieva Dino Zoff
- 2005-10 Cesare Prandelli
- 2010-11 Siniša Mihajlović
- 2011-12 Siniša Mihajlović, zieva Delio Rossi (daspö november 2011)
Meglders 10 giuveders per matschs e gols[modifitgar | modifitgar il code]
Situaziun: champiunedi taliaun 2010/11; matschs e gols be i'ls champiunedis naziunels.
Premis[modifitgar | modifitgar il code]
Concurrenzas naziunelas[modifitgar | modifitgar il code]
- Champiunedi taliaun: 2 (1955/56, 1968/69)
- Coppa Italia: 6 (1939/40, 1960/61, 1965/66, 1974/75, 1995/96, 2000/01)
- Supercoppa taliauna: 1 (1996)
Concurrenzas internaziunelas[modifitgar | modifitgar il code]
- Coppa dals Vaindscheders da Coppas: 1 (1960/61)
- 15px Coppa Mitropa: 1 (1966)
- 15px Coppa da Liga Italo-inglaisa: 1 (1975)
Otras notizchas interessantas[modifitgar | modifitgar il code]
- Dal 1957 füt la Fiorentina la prüma equipa taliauna chi ragiundschet il finel da la Coppa dals Champiuns d'Europa (hoz clameda UEFA Champions League), ma perdet 2-0 cunter il Real Madrid, la pü granda squedra da mincha epoca.
- L'an 1961 guadagnet la Fiorentina la pruma Coppa dals Vaindscheders da Coppas as fan valair cunter il Glasgow Rangers, equipa pü ferma.
- La Fiorentina es l'unic club taliaun chi grataget a vaindscher cunter ün'equipa inglaisa i'l vegl stadion da Wembley: dal 1999 superet 'la l'Arsenal. Siand cha'l stadion da Wembley gnit sbudo poch zieva, nu pudaro pü üngün club piglier davent tel record a la Viola.
- Ün presüma, cha la culur violetta dal club as furmet be per cas. Già cha las maglias eiran oriundamaing alvas e cotschnas, tenor legenda perdettane la culur e dvantettane violettas, cur ch'ellas gnittan lavedas i'l flüm Arno.
- L'imna uffiziela dal club es auncha hoz La Canzone Viola, cumponida düraunt ils ans Trenta dal 20. tschientiner da Marcello Manni (pleds) e Marco Vinicio (müsica); dal 1964 gnit il text modificho dal chantadur Narciso Parigi.
Fans[modifitgar | modifitgar il code]
Il club ho fat ferm risch a Firenza scu eir in Toscana, da la quela la Fiorentina es sainza dubi l'equipa da ballapè la pü importanta pervi da sia continuited in Serie A, ed ho bgers fans. Quist liam as manifesta na scu ultim in ün grand numer da possessurs d'abunamaints. Dafatta cur cha la squedra giuvet in Serie C2 düraunt il champiunedi 2002/03, det que 16.648 abunents; illa stagiun 1996/97 s'amuntet il numer dals abunamaints vendieus a 32.620.
Ils püs fanatischs, in occasiun dals gös a chesa, as chattan illa vart dal stadion "Artemio Franchi" clameda Curva Fiesole, inua ch'ün inscenescha düraunt ils matschs ils pü importants coreografias fich significativas e fös artifiziels. Surour Italia gnit cuntschaint il "purtret vivaint" da l'orizont da Firenza cun sieus monumaints, rapreschanto dals fans in occasiun da la partida cunter la Juventus Turin i'l champiunedi 1990/91.
Las activiteds dals fans vegnan coordinedas dal Centro di Coordinamento dei Viola Club e da la gruppa rivalisenta Associazione Tifosi Fiorentini, ma ad existan eir clubs autonoms. In tuot do que 282 "Viola Clubs" registros cun var 20.000 commembers; els as chattan pustüt - s'inclegia - a Firenza ed in Toscana, ma eir in l'Italia restanta ed a l'ester: uschè do que trais clubs i'ls Stedis Unieus da l'America, duos in Frauntscha, Granda Britannia ed Africa, ün in Spagna, Svizra, Rumenia, Albania, Russia, Malta, Giapun, China e Nouva Zelanda.
Eir scha tuot las gruppas nun as voulan bain las ünas las otras,, sune daperüna davart il sustegn taunt scu pussibel da "lur" Fiorentina cun absolut ingaschamaint. Ellas as perinclettan eir davart il cumport invers ils vegls "inimihs mortels" da la Juventus Turin, que chi in passo ho chaschuno - melavita na d'inrer - eir violentas dispüttas traunter ils fans d'amenduos clubs in occasiuns d'inscunters directs. Impè haune üna stretta amicizcha culs fans da Hellas Verona e FC Turin.
Oters progets[modifitgar | modifitgar il code]
Colliaziuns[modifitgar | modifitgar il code]
- Viola Channel.tv, media uffiziel da l'ACF Fiorentina
- Fiorentina.it, giazetta on-line davart l'ACF Fiorentina


text:
Sin viadi per rimnar il rument
- Mardi, 29.12.2015, 17:03
I n’è betg ina lavur che mintgin vul far. Ma mintgin vul ch’ella vegni fatga. Rumir davent il rument ed ir cun quel sin la deponia.
Mustaf Muzlijaj, Oscar Casaulta e Gheorghe Iustinian Stefan èn il team che RTR ha accumpagnà durant intginas uras sin lur viadi tras la Cadi per rimnar il rument. Ina lavur ch’è en urden tenor Mustaf Muszlijai. «Uss èsi vegnì mender cun lavur qua tar nus e perquai hai jau prendì questa lavur. Igl è gnanc uschè nausch sco quai ch’jau hai tartgà» ha Mustaf Muszlijai ditg.
L’enviern èsi da rimnar il dubel rument ha Oscar Casaulta declerà. Perquai datti l’enviern teams da trais persunas. La stad bastan duas. Lura gida il manischunz da chargiar il rument.


text:
16 11
Ol dé 16 de noèmber l'è 'l 320 ( 321 si l'an al è biseest ) dé de l'an del calendare gregorià; manca 46 dé a finí l'an.
Ul dí 16 de noèmber al è ul dí da pòost 320 ( 321 si l'an al è biseest ) dal an dal calendari gregurian; i manca 46 dí a finí l'an.
Nom del dé in diferenc dialecc[Mudifega | mudìfica 'l sorgènt]
Aenimenc[Mudifega | mudìfica 'l sorgènt]
1354 - l'Algher (Sardegna): Pere III ol Cerimoniós al conchesta definitivament la sità.
2003 - Catalunya: se gh'i sélebra di elessiú al Parlament; CiU la adagna con 46 ses, seguida del PSC (42), ERC (23), PP (15) e ICV (9).
2004 - La Viquipèdia en Català la ría a 10.000 artícoj!
2005 - Brüssèl: Ol President de la Generalitat de Catalunya, Pasqual Maragall, e de la Generalitat Valenciana, Francesc Camps, i parla ofissialament per la pröma ölta in Català al Comitat di Resú d'Öròpa, gràssia al acorde signat l'istess dé con l'ambassadur Spagnöl a la ÜÖ.
2005 - Girona: Ol vèscuf de Girona, Carl Soler, al denöncia int ü comünicat, col söport del Consej presbiterial che i emisiú de l'emissora de ràdio de la COPE, i denigra ol pòpul Català.
1904 - Londra (Anglatèra): John A. Fleming al patenta ol díode d'incandessensa o vàlvula termojònica ch'al ía inventat basant-as in l'efet Edison, che Wiliam J. Hammer, ü di inzegner d'Edison, al ía descobert ol 1883; chèst fat s'al considera l'inissi de l'eletrònica.
2004 - Washington (i Stacc Ünicc): George Bush al nòmena Condoleezza Rice, fí alura cunsejera de següressa nassiunala, nöa secretària de stat in süstitüssiú de Colin Powel, ch'al ía dimissiunat ol dé pröma.
Nassimenc[Mudifega | mudìfica 'l sorgènt]
Necrolòse[Mudifega | mudìfica 'l sorgènt]
2004 - Barcelona: Joan Ramon Mainat, periodesta e produtor televisif Català.
Vuriif realizá vargüna apurtazziun al Calendari d'avenimeent u a le Taule anüale? Va racumàndum da cunsültá previameent ul Líbar da stiil, par cunseguí una cuerenza intra töcc i Wikipediis·c.


text:
100 onns club da skis Beverin
- Gievgia, 7.1.2016, 12:41
Il club da skis Beverin festivescha quest onn ses giubileum da 100 onns. Ussa preschenta in dals pli gronds clubs da skis dal Grischun a Tusaun la «SchauFensterSchau».
En 12 vitrinas da stizuns e biros lung da la via Noudorf a Tusaun, vegnan exponids differents exponats che mussan differentas episodas e craps da miglia or da l’istorgia dal club da tradiziun. Per exempel èn da vesair en las vitrinas skis vegls, u era l’emprim cronometer ch’il club ha cumprà l’onn 1935. Durant l’entir onn datti anc differentas autras occurrenzas da giubileum.
RR Actualitad da mezdi, 07-01-2016